text:
Tað eru skúlaleiðararnir, sum hava ábyrgd av einstøku skúlunum. Skúlastýrini hava einki beinleiðis vald ella leiðsluábyrgd, men hava kortini stóra ávirkan á skúlan.
Uppgávurnar hjá skúlastýrunum eru ásettar í fólkaskúlalógini og í kunngerð. Tær eru bæði fjølbroyttar og umfatandi. Ítøkiliga er serliga talan um eftirlit við virksemi skúlans, um at áseta meginreglur og at gera viðmerkingar til fíggjarætlan, skúlabygnað og skúlabygging. Fremsta uppgávan er tó at vera bindilið og fremja samstarv millum heim og skúla og at vera samstarvsfelagi hjá leiðslu skúlans at gera fyriskipanir at menna undirvísingarliga og sosiala umhvørvi skúlans.
Tey einstøku skúlastýrini fáast ikki við persónsmál ella karmar hjá einstaklingum, so foreldraumboðini fáa ikki beinleiðis arbeitt fyri sínum egna barni. Umvegis tað strategiska arbeiðið hava tey kortini stóra ávirkan á gerandisdagin hjá einstøku børnunum.
Hvat gera skúlastýrini so ítøkiliga? Tey hittast á fundi í minsta lagi seks ferðir um árið, oftast meira. Tey kjakast um mál á skúlanum og um karmarnar fyri skúlan. Dømi um meginreglur, sum tey skulu gera, er trivnaðarætlanir, reglur um at fyribyrgja og basa happing, samskifti millum heim og skúla og reglur fyri námsferðir og setursskúlar. Skúlastýrini skulu ummæla árligu fíggjarætlanina. Her er høvi bæði at hava eftirlit og at seta fram ynskir um hvussu játtanin verður raðfest, eitt nú viðvíkjandi undirvísingarmiðlum og –tilfari.
Ein máti at hava eftirlit er at spyrja til og kjakast um ymisk viðurskifti, t.d. úrslit av PISA kanningum og landsroyndum, um trivnað og um hugskot til royndarvirksemi. Skúlastýrini kunnu gera kanningar av ymsum slagi, t.d. um trivnað og nøgdsemi og um KT-nýtslu. Skúlastýrini fáa eisini mál til hoyringar, t.d. frá kommununi um broytingar í skúlabygnaðinum í kommununi. Skúlastýrini eru eisini umboðaði í setanum av skúlaleiðarum og lærarum.
Hóast uppgávurnar eru yvirskipaðar, so kemur tað meira enn so fyri, at skúlastýri umrøða ítøkilig mál saman við skúlaleiðaranum, t.d. sum foreldur hava reist. Tá verður umrøtt, hvør skal taka sær av málinum og um tað eru nøkur yvirskipað viðurskifti í málinum, sum skúlastýrið eigur at gera nakað við.
Frá skúlanevnd til skúlastýri
Skipanin við skúlastýrum í Føroyum er frá 2001. Áðrenn hetta vóru politiskt valdar skúlanevndir kring landið, ein fyri hvørja kommunu. Við broytingini í fólkaskúlalógini í 2001 fingu vit skúlastýri við fólkavaldum foreldraumboðum, starvsfólkaumboðum, kommunuumboðum og skúlaleiðarum. Uppgávurnar vóru nakað tær somu, men endamálið var at fáa betri samband millum heim, skúla og kommunalar myndugleikar. Hetta er fimtu ferð, at skúlastýri verða vald.
Íblástur til nývaldu skúlastýrini
Leygardagin 21. januar skipaðu Heim & Skúli og Mentamálaráðið fyri evnisdegi fyri fráfarandi og nývaldum skúlastýrislimum. Umleið 100 fólk luttóku, av hesum vóru tey flestu nývald foreldraumboð, men eisini vóru fleiri skúlaleiðarar, kommunuumboð og foreldraumboð, sum hava sitið eitt ella fleiri valskeið.
Endamálið við fundinum var at kunna nýggju skúlastýrini um uppgávurnar, sum liggja fyri framman, og at geva teimum amboð og íblástur til arbeiðið. Eisini var hugsanin at geva ymsu limunum møguleika at hitta aðrar skúlastýrislimir, bæði royndar og nývaldar, fyri at fáa eitt netverk at arbeiða saman við.
Rigmor Dam, landsstýriskvinna í skúlamálum, legði fyri við eini hugsjónarligari røðu við denti á fólkaskúlan og fólkaræði. Síðani hevði hon eina framløgu um skúlastýrisskipanina, um ábyrgdarøki og um uppgávurnar.
Mette With Hagensen, forkvinna fyri danska felagið Skole og Forældre, var gestarøðari. Hon hevði eina drúgva og spennandi framløgu í tveimum pørtum. Fyrst varð ein stutt innleiðing um arbeiðið hjá Skole og Forældre, síðani var farið runt í allar krókar av skúlastýrisarbeiði. Hví velja fólk at stilla upp til skúlastýri, hvat kunnu tey gera har, hvussu eiga skúlastýri at arbeiða, og hvussu fæst besta samskifti við leiðslu skúlans og heimini.
Hon kom við fleiri dømum og góðum hugskotum til, hvussu nýggju skúlastýrini kunnu fara til verka og arbeiða komandi árini. Niðanfyri verður tikið í onkur av evnunum, sum hon tók fram.
Skipanir kunnu tryggja framhald í arbeiðinum
Tá eitt nýtt skúlastýri tekur við, er tað vanligt, at øll ella flestu foreldraumboðni eru nývald. Ofta skifta politisku umboðini eisini. Tá útskiftingin er so stór, er tørvur á at tryggja, at nýggju skúlastýrini skjótt fáa innlit í ábyrgdarøkið, ítøkiligu uppgávurnar og hvørji mál undanfarna skúlastýri hevur arbeitt við. Her er eingin beinleiðis hondbók ella mannagongd tøk á skúlunum, so ábyrgdin at tryggja framhaldið í arbeiðinum liggur í stóran mun á skúlaleiðaranum og skúlastýrinum, meðan tað virkar.
Sitandi skúlastýri eigur at skjalfesta samtyktir og arbeiði í fundarfrásagnum og skjalagoymslu skúlans. Fundarskipan, ársarbeiðsætlan, meginreglur, kanningar, frágreiðingar og annað líknandi tilfar kann leggjast á heimasíðu skúlans ella á innannet, um skúlin hevur tað.
Nývalda skúlastýrið, sum tekur við, eigur sum tað fyrsta at verða kunnað við tilfarið, sum er tøkt. Harafturat ber eisini til at hava ein skiftisfund, har nýggja skúlastýrið bjóðar fráfarna skúlastýrinum til eitt prát um aktuell mál, arbeiðsgongdir og avbjóðingar, sum hava verið.
Við slíkum átøkum ber til at minka munandi um vitanarmissin í sambandi við skiftið.
Samstarv styrkir skúlastýrini
Tað er ásett í lógini, at skúlastýrini eiga at samstarva í økjunum. Hetta hevur verið gjørt í størri og minni mun. Í summum økjum hava skúlastýri hitst eina ferð um árið til fundar. Hesir fundir hava verið skipaðir eftir tørni, so skúlastýrini hava vitjað hvønn annan. Onkustaðni hevur samstarv verið, sum er dottið niðurfyri. Hesir fundir hava bæði verið við og uttan ávísa skrá, onkuntíð við fyrilestri á skránni.
Í heyst tók Tórshavnar Kommuna stig til at savna skúlastýrini í kommununi til fundar við fleiri málum á skrá. Ætlanin er at skipa fyri fundum fyri skúlastýrunum tvær ferðir um árið. Hetta er eitt gott stig, sum heilt vist fer at styrkja samstarvið og økja vitanarspjaðing og førleikar hjá skúlastýrunum.
Tað hevur tó eisini týdning, at skúlastýrini hittast av og á uttan umboð fyri kommununa. Tað eru fleiri mál, sum tørvur er á at samskifta við onnur skúlastýri um, uttan at aðrir myndugleikar eru við. Hetta kann bæði vera í økjum og á landsplani.
Heim & Skúli virkar sum rødd foreldranna
Felagið Heim & Skúli varð stovnað 10. juni 2006. Endamálið hjá felagnum var tá og er at menna samstarv millum heim, skúla og aðrar samfelagsstovnar við tí fyri eyga at betra livikorini hjá børnum. Felagið varðar av áhugamálum hjá foreldrum og verjum at børnum í føroyskum skúlum.
Felagið virkar í dag sum eitt landsfelag fyri fólkavaldu foreldraumboðini í skúlastýrunum á fólkaskúlunum kring alt landið. Øll foreldur við skúlabørnum kunnu eisini tekna limaskap.
Limirnir samskifta á aðalfundi felagsins og til tiltøk annars um mál av felags áhuga. Millum fundir er tað nevndin í Heim & Skúla, sum luttekur í almennum kjaki, í fjølmiðlum og á fundi vegna foreldur. Nevndin samskiftir eisini við umboð úr skúlastýrum um spurningar, sum stingast upp, og ráðgevur, har tað er tørvur á tí.
Tað eru fimm fólk í nevndini. Miðað hevur verið eftir, at nevndarlimir eru úr ymsum pørtum av landinum. Í løtuni eru nevndarlimirnir búsitandi í Klaksvík, á Toftum, í Tórshavn, á Tvøroyri og í Vági. Alt arbeiðið í nevndini er sjálvboðið.
Heim & Skúli hevur umboð í Fólkaskúlaráðnum og hevur eisini luttikið í ymsum arbeiðsbólkum og á fundum við ymiskar samstarvspartar sum t.d. Lærarafelagið, Tórshavnar Kommunu og Ráðið fyri Ferðslutrygd. Felagið fær ymisk lógaruppskot til hoyringar og ger eisini viðmerkingar av sínum eintingum til aktuell mál, t.d. um royndir í skúlunum, um KT-politikk og um rættindi hjá foreldrum og næmingum.
Tað kostar einki at vera limur í felagnum. Felagið krevur ikki limagjald longur, orsakað av juridiskum kjaki um heimild at krevja limagjald frá skúlunum. Í staðin hevur felagið seinastu árini eftir umsókn fingið stuðulsjáttan frá Mentamálaráðnum. Stuðulin var kr. 10.000 í 2013 og kr. 15.000 í ávikavist 2016 og 2017. Við hesi játtanini hevur felagið skipað fyri tiltøkum fyri skúlastýrislimir 2-3 ferðir um árið og annars rikið felagið við nevndarvirksemi, heimasíðu og facebooksíðu.
Góð ráð um meginreglur
Í Fólkaskúlalógini er ásett, at skúlastýri skulu áseta meginreglur fyri ymisk øki eftir uppskoti frá skúlaleiðsluni. Ein meginregla er ein grundhugsan fyri, hvønn veg virksemi skúlans skal flyta seg.
Ein meginregla skal verða orðað so ítøkiliga, at tað ikki er ivi um endamálið, og at arbeiðið í skúlanum uttan stórvegis hóvasták kann skipast eftir hesi meginreglu.
Ein góð meginregla er orðað stutt og greitt, og skal vera so rúmlig, at nýggir tørvir og støður kunnu tillagast, uttan at meginreglan má broytast. Ein meginregla má ikki orðast sum eini boð.
Ov veikar orðingar gera tað trupult at gera virkisætlanir. Tað skal vera lætt at síggja, hvørt meginreglurnar eru fylgdar ella ikki.
Skúlaleiðslan skal hava rúm fyri at velja ymsar ítøkiligar møguleikar, tá meginreglurnar skulu nýtast í gerandisdegnum.
Ein nýggj meginregla skal vera í samljóði við tær galdandi meginreglurnar fyri skúlan.
Ein meginregla kann til dømis orðast eftir hesum leisti:
Endamál – Hví hava vit hesa meginregluna
Mál – Hvat vilja vit røkka við hesi meginregluni
Ábyrgd skúlans
Ábyrgd foreldranna
Næstu stigini – Virkisætlan, Samskifti, Eftirlit, Eftimeting
FAKTA
Nevndin í Heim & Skúla, sum varð vald á aðalfundi 2. apríl 2016, er skipað soleiðis:
Annika Sølvará, forkvinna
Justin Philbrow, næstformaður og kassameistari
Mildrid á Lógv, skrivari
Olgar Mortensen, nevndarlimur
Súsanna Bertholdsen, nevndarlimur
Aðalfundur felagsins 2017 verður í Tórshavn í vár.
Sí www.heimogskuli.fo
FAKTA
Eitt skúlastýri verður valt fyri hvønn skúla.
Eru fleiri enn 20 næmingar verða vald:
3 foreldraumboð
2 kommunuumboð
1 starvsfólkaumboð
umframt skúlaleiðaran, sum er skrivari
Eru 20 ella færri næmingar verða vald:
2 foreldraumboð
1 kommunuumboð
umframt skúlaleiðaran, sum er skrivari
Skúlastýrini skipa seg við formanni ella forkvinnu, sum er eitt av foreldraumboðunum.
Tað eru í alt næstan 300 skúlastýrislimir kring landið.
Skúlastýrini fáa fundarsamsýning sambært almennu reglunum.
Heim & Skúli hevur vegna skúlastýrini gjørt vart við, at tørvur er á at fáa dagført reglurnar fyri samsýning av skúlastýrum, tí siðvenjan er ymisk kring landið.
FAKTA
Tað eru 42 fólkaskúlar í Føroyum í skúlaárinum 2016-17. Tilsamans eru gott 7000 næmingar frá forskúla til og við Nám X.
Talið av skúlum er minkað støðugt seinnu árini frá gott 60. Onkur skúli er niðurlagdur og fleiri skúlar eru samanlagdir.
8 skúlar við millum 1 og 20 næmingum
7 skúlar við millum 21 og 50 næmingum
8 skúlar við millum 51 og 100 næmingum
5 skúlar við millum 101 og 200 næmingum
5 skúlar við millum 201 og 300 næmingum
5 skúlar við millum 301 og 400 næmingum
4 skúlar við millum 401 og 800 næmingum
Tað eru tríggir frískúlar í Føroyum. Teir hava ávikavist uml. 20, 40 og 90 næmingar.
FAKTA
Systurfelagið hjá Heimi & Skúla í Danmark kallast Skole og Forældre. Felagið hevur umleið 7000 limir, bæði skýlastýrir og einstaklingar. Umleið 87% av skúlastýrunum fyri donsku fólkaskúlarnar eru limir. Felagið hevur skrivstovu við umleið 10 starvsfólkum.
Felagið ger eina ørgrynnu av kunningartilfari, sum skúlastýri í Føroyum kunnu brúka til íblástur, m.a.
- hondbók til skúlastýri
- kunningarheftir
- Blaðið Skolebørn
- e-skeið
Sí www.skole-foraeldre.dk


c: text/html

text:
Kappingarskráin
Heystið er komið! Og ítróttafólkið er farið í gongd við venjingarnar í kvøldskúlunum og í feløgunum. Fyri framman liggja kappingarnar í ítróttagreinunum: Boccia, borðtennis, frælsum ítrótti og svimjing.
Feløguni eru longu farin í gond. Svanur hevur skipað fyri ítróttadegi á Eiði og Smæran skipaði fyri eini kapping í frælsum ítrótti á Tórsbreyt.
-Um tú ikki fekst verið við til hesar kappingar, so fært tú aðrar møguleikar, tí bæði feløgini hava nógv spennandi á skránni komandi vetur.
Kappingarnar eru skipaðar soleiðis, at øll kunnu taka lut. Skráin er at finna HER. Legg til merkis! Broytingar kunnu koma fyri.
ÍSB fer eisini at útbúgva nýggjar dómarar í boccia. Skeiðið verður í skúlanum við Løkin, mánakvøldið 8. november kl 18.00. Tilmelding fer fram á isb@isb.fo
.
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond

robotstxt: allowed

filter: keep


text:
Felagið stílar á hvørjum ári fyri Várframsýningini - hon letur vanliga upp fyrsta vikuskifti í mars. Várframsýningin, ið plagar at vera í Listaskálanum, er sonevnd dømd (sensurerað, juryerað) framsýning - tað vil siga, at ein trímanna dómsnevnd av listafólkum, ið vald verður á aðalfundi, tekur kritiska støðu til hvørt einstakt verk og hevur skyldu til at seta strong krøv til listarligt virði. Nevndarlimirnir verða valdir fyri 3 ár, og 1 nýggjur limur verður valdur á hvørjum ári. Endamálið er at hækka støðið og geva listafólki okkara stóra avbjóðing. Øll kunnu senda inn verk til dømingar - ringið, skrivið ella meylið til Listasavn Føroya (sjá omanfyri) og fáið tilmeldingarblað sent.
Nevnd
Jón Sonni Jensen
Annika Gregoriussen
Randi Samsonsen
Postboks 120 • FO-110 Tórshavn • fomyndlist@gmail.com
Copyright © 2017 • Føroysk Myndlistafólk • All rights reserved
Postboks 120 • FO-110 Tórshavn fomyndlist@gmail.com
Copyright © 2017 • Føroysk Myndlistafólk • All rights reserved


text:
Vinir lova ikki vinum at koyra skít
15-11-2012
’Vinir lova ikki vinum at koyra skít’ er átak at byrgja fyri rúsdrekkakoyring, sum Ráðið fyri Ferðslutrygd skipar fyri í tíðarskeiðnum 15. november – 1. desember 2012. Flestøll venda sær frá rúsdrekkakoyring. Kortini er tað eitt kent fyribrigdi. Tað kann vera langt frá hugburði til atferð. Við hesum átaki vilja vit fara eitt stig víðari og eggja fólki til at leggja seg útí, um tey varnast at vinfólk, skyldfólk ella starvsfelagar ætla at koyra ávirkað.
’Vinir lova ikki vinum at koyra skít’ er átak at byrgja fyri rúsdrekkakoyring, sum Ráðið fyri Ferðslutrygd skipar fyri í tíðarskeiðnum 15. november – 1. desember 2012.
Flestøll venda sær frá rúsdrekkakoyring. Kortini er tað eitt kent fyribrigdi. Tað kann vera langt frá hugburði til atferð. Við hesum átaki vilja vit fara eitt stig víðari og eggja fólki til at leggja seg útí, um tey varnast at vinfólk, skyldfólk ella starvsfelagar ætla at koyra ávirkað.
Rúsdrekkakoyring ein vandi í ferðsluni
Tó at tey flestu ikki vilja verða flokkað sum rúsdrekkakoyrarar, eru tað ikki øll, sum megna at liva upp til hetta. Hugburðurin tykist tó vera batnaður, síðani promillumarkið í 2009 varð sett niður í 0,2 og revsingin varð herd.
Gallup: Fá siga seg koyra við promillu yvir 0,2
Í Gallupkanning í juni í ár vórðu stívliga 500 føroyingar spurdir, hvussu ofta teir høvdu koyrt við eini promillu hægri enn 0,2. Her svaraðu 94% 'Ongantíð', meðan 3% svaraðu eina ferð um árið ella sjáldnari, 1% eina ferð um hálvárið og 1% eina ferð um mánaðin. Tað eru sostatt lutfalsliga fá, sum – hóast ónevnd - siga seg koyra við ov høgari promillu. Samanbera vit hetta við svarið hjá føroyingum, tá tað kemur til at koyra skjótari enn hámarksferðina, er søgan ein heilt onnur - her siga bert 15 av føroyingum seg ongantíð koyra skjótari enn hámarksferðina. Hetta vísir, at fólk hava lætt við at viðganga seg at bróta hámarksferðina, meðan støðan er hin øvuta, tá tað kemur til at bróta promillumarkið.
Donsk kanning vísir sama rák, at fjøldin tekur frástøðu frá rúsdrekkakoyring og at nærum eingin vil vera eyðkendur sum ein, ið koyrir ávirkaður. Andsøgnin í somu kanning er, at rúsdrekkavanlukkur í Danmark framvegis telja fyri umleið 1/5 av øllum vanlukkum. Av teimum, sum doyggja í ferðsluni í Danmark, er 4. hvør í rúsdrekkavanlukku.
Endamál við átaki
Yvirskipaða málið hjá Ráðnum fyri Ferðslutrygd er at minka talið av deyðum og álvarsliga skaddum í ferðsluni við at betra um vanar okkara í ferðsluni. Málið við hesum átaki er at minka talið av rúsdrekkavanlukkum. Hetta til jóla eru jólagildi kring landið, har vit hugna okkum við góðari samveru, mati og drekka. Átakið, ‘Vinir lova ikki vinum at koyra skít’ skal tí senda veitslugestir trygt heim frá jólagildum. Við átakinum vil Ráðið fyri Ferðslutrygd tí:
- ávirka fólk, sum kundu umhugsað at koyrt, tá tey hava smakkað sær á
- minna vinfólk, familju og starvsfelagar rundan um tann ávirkaða á at leggja seg út í støðuna, um onkur ætlar at koyra ávirkað/ur.
- gera vart við, at tað er umsorgan at leggja seg út í – eingin vil sínum næsta so illa, at hann gerst rúsdrekkakoyrari.
Vinir lova ikki vinum at koyra skít
Kanningar vísa, at nógv tey flestu, sótu saman við øðrum og drukku, áðrenn tey koyrdu ávirkað. Men tað kann vera trupult at leggja seg útí og steðga einum at seta seg handan róðrið. Tí er skilagott at avtala ferðina heim, tá veitslan byrjar, so sleppast kann undan pínligum støðum. Við átakinum vil ráðið hava fólk at steðga sínum medmenniskjum at koyra ávirkað við hesum ráðum:
Fyribyrg - Soleiðis koma tú og tínir vinir trygt heim:
• Avtala áðrenn veitsluna, hvør koyrir heim
• Ert tú vertur, bjóða eisini drykkir uttan alkohol til tey, ið ætla at koyra
• Skipa fyri flutningi heim til gestir ella bjóða teimum at gista
Legg teg útí - Soleiðis steðgar tú tínum ávirkaða vini at koyra:
• Sig at tær dámar illa, at hann/hon koyrir
• Royn at tosa hann/hana frá at koyra og tak møguliga lyklarnar
• Fá onnur at at hjálpar tær at tosa hann/hana frá
• Ring eftir hýruvogni og læn honum/henni møguliga pening at gjalda
• Bjóða gisting
• Bjóða tær at koyra, um tú ikki hevur drukkið
• Um hann/hon kortini koyrir – ring til politiið á 112
Innihald í átaki
- Lýsing á portal.fo 15. november – 1. desember.
- Facebook, lýsing og virksemi 15. november – 31. desember.
- Skelti verða latin landsins skeinkistøðum at heingja upp.
- Plakat (A4) við boðskapinum, ‘Vinir lova ikki vinum at koyra skít’ at nýta til skúlaveitslur, jólagildi og privatar veitslur. Kann takast niður av www.ferdslutrygd.fo
Málbólkur
Átakið vendir sær bæði til hvønn einstakan rúsdrekkakoyrara og hansara umhvørvi. Tað vil siga tey, sum eru saman við tí ávirkaða, áðrenn hann ella hon setur seg inn í bilin og koyrir.
Hugburður í framtíðini
Við hesum og framtíðar átøkum um rúsdrekka, arbeiðir Ráðið fyri Ferðslutrygd fram ímóti, at hugburður føroyinga til rúsdrekka í ferðsluni verður hesin:
- Havi eg smakkað mær á, koyri eg ikki bil. Longu tá eg havi drukkið eitt lítið sindur, ávirkar hetta likam og sansir, sum eisini ávirka evnini at koyra bil.
- Eingin eigur vinir at missa. Varnist eg ein, ið ætlar at koyra bil ávirkaður, leggi eg útí at forða hesum.
« Aftur


text:
Jóhan Martin Christiansen er formaður í Felagnum Føroysk Myndlistafólk/
Til kunningar:
Ársfrágreiðing frá Felagnum Føroysk Myndlistafólk.
Felagið Føroysk Myndlistafólk hevði aðalfund fríggjadagin 20. november 2015.
Á fundinum legði formaðurin, Ole Wich, út við at greiða frá virksemi felagsins síðsta árið, har felagið millum annað hevur arbeitt saman við Mentamálaráðnum um skipan, har ávístur prosentpartur av byggjikostnaðinum verður settur av til til list í samband við almenna byggjing. Skúlin við Marknagil verður fyrsta royndin.
Harumfram verður arbeitt við at fáa lógina um upphavsrætt/Fjølrit undir land, hetta fyri at tryggja listafólkum samsýning fyri nýtslu av teirra listaverkum.
Listaleypurin er ein góður møguleiki, hjá listafólkum at koma út á fólkaskúlarnar kring landi. Síðani Listaleypurin varð settur á stovn, hevur Norðurlandahúsið saman við Kommunufelagnum og Mentamálaráðnum staðið fyri hesum arbeiðinum. Men í ár er umsitingin flutt til LISA. Bygnaðurin í LISA er eisini umskipaður nakað. Skrivarin er farin niður í tíð, soleiðis at fíggjing nú er tøk til annað virksemi í felagnum. LISA hevur fingið nýggjan skrivara, sum er Helle Thede Johansen.
Ymiskt hevur verið um, at listarligt virksemi skal vera í Kommunuskúlanum. Nú tykist at okkurt er um at henda. Beint fyri aðalfundin var nevndin forbí og hugdi eftir grafiskum verkstaði, sum listgrafiska felagið ListGraFo hevur staðið fyri at fáa í lag. Føroysk Myndlistafólk stuðlar hesum virkseminum, og vil eggja kommununi at gera skrivliga avtalu um hetta við grafiska bólkin, so bæði leik og lærd kunnu fara til verka.
Í summar vórðu umvælingarnar av Listamannahúsinum á Dalatrøðni, tað vil siga húsini hjá Janusi Kamban, endiliga lidnar. Listafelag Føroya, sum varar av ognini, skipaði fyri almennari móttøku, og kunnaði um at nú kundu listafólk koma og arbeiða.
Hetta eru vit í Felagnum Føroysk Myndlistafólk sera fegin um, og vilja vit í hesum sambandi eggja almennum stovnum og privatum feløgum um at stuðla virkseminum!
Á hvørjum ári verður skipað fyri Várframsýning. Várframsýningin 2015 læt upp 10. apríl í Listasavni Føroya, har Jóhan Martin Christiansen bjóðaði vælkomin og síðani helt Bjørn Kalsø, mentamálaráharri, røðu. 23 listafólk luttóku, harav 9 vóru við fyri fyrstu ferð. Listafólkini sýndu m.a. standmyndir, málningar, fotomyndir, videoverk og ljóðverk fram. Sigrun Gunnarsdóttir, Jóhan Martin Christiansen og Ole Wich sótu í úrvalsnevndini. Várframsýningin í 2016 letur upp 15. apríl og verður skipað av Randi Samsonsen, Jón Sonna Jensen og Jóhan Martin Christiansen. Nærri kunning kemur um hetta skjótast gjørligt.
Ole Wich, formaður í felagnum, stóð fyri vali. Ole hevur sitið í nevndini síðani 2010. Finnleif Mortensen var einasti limur, ið stillaði upp, og er nú valdur inn í nevndina fyri felagið. Eftir aðalfundin hevur nevndin avgjørt at skipa seg við Sigrun Gunnarsdóttir sum kassameistara, Finnleif Mortensen sum skrivara og Jóhan Martin Christiansen sum formann.
Sum heild arbeiðir felagið Føroysk Myndlistafólk fyri at styrkja um viðurskiftini hjá øllum føroyskum myndlistafólkum, at røkta tey sambond vit longu hava, og at samstarva við onnur viðkomandi, tá ið tørvur er á tí, millum annað við at vera áhaldandi í samskiftinum við Mentamálaráðið, Tórshavnar Kommunu, Listasavn Føroya, Listafelag Føroya, Myndlistasambandið, LISA o.s.v. Hetta gera vit fyri at skapa framtíð fyri føroyska myndlist og list sum heild, at vísa á týdningin av hesum í føroyska samfelagnum.
Føroysk Myndlistafólk ynskir øllum eini hugnalig jól og eitt gott nýggjár!
Vegna nevndina
Jóhan Martin Christiansen, formaður
Tórshavn, 19. desember 2015
----------------------------
Føroysk Myndlistafólk - The Faroese Society of Visual Arts


text:
Danmark útflutti í fjør fisk og fiskavørur fyri 19,8 mia. krónur.
Hetta er ein vøkstur upp á 100 miljónir krónur í mun til 2011. Virðið á danska fiskaútflutninginum hevur ongantíð fyrr verið so høgt, skrivar Fiskeritidende.
Tølini standa í Fiskeristatistisk Årbog 2012, sum NaturErhvervstyrelsen júst hevur almannakunngjørt.
Eisini innflutningurin av fiskavørum hækkaði. Innflutningurin var umleið 700 miljónir krónur hægri samanborið við árið fyri. Samlaði innflutningurin av fiskavørum var í 2012 upp á 14,5 mia. krónur.
Hýrurnar fullu
Metvirðið á danska fiskaútflutninginum endurspeglaði seg ikki í inntøkunum hjá donsku fiskimonnunum, sum tvørturímóti minkaðu í fjør.
Bruttoumsetningurin av samlaðu landingunum hjá donsku fiskimonnunum fall í 2012 við átta prosentum til 2,9 mia. krónur.
Fallið í samlaða bruttoumsetninginum var ávirkað av stórum falli í kvotunum av nebbasild til ídnað í 2012.
Virðið á ídnaðarveiðuni fall við umleið 336 miljónir krónum, meðan virðið á veiðuni til matnað hækkaði við umleið 86 miljónir krónum. Framgongdin kom frá sildarveiðuni, ið royndist væl bæði í nøgd og prísum.
Veiðan av uppsjóvarfiski til matnað var harafturímóti rakt av fallandi prísum í 2012.


text:
Ein slóð afturat til evnisarbeiðið um víkingar.
Trýst her
Nú vit eru farin undir evnisarbeiði um víkingar, hava næmingarnir sæð hendan filmin:
“Vikingerne – kort fortalt”
Trýst her fyri at síggja filmin.
Við ynskjum um góðar og læruríkar dagar.
Innskrivingin er á netinum til 19. januar kl. 18 ella í Nólsoyar skúla hósdagin 19. januar kl. 17.00 ella á telefon 30 24 65 / 21 70 01.
Góðu foreldur at næmingum í komandi 1. flokki
Nú ber til at skriva barnið inn í 1. flokk og frítíðarskúla á netinum. Far inn á sjálvgreiðsluna HER. Seinasta freist at skriva barnið inn á netinum er hósdagin 19. januar 2017 kl. 18.
Í Kollafirði, Kaldbak, Nólsoy og á Velbastað fer innskrivingin fram í skúlunum ella á netinum.
Eru spurningar, venda tit tykkum til mín.
Jákup av Skarði, fyrstilærari
http://www.torshavn.fo/Default.aspx?pageid=37&NewsItemID=7029
Góðu næmingar!
Lærarar skúlans ynskja tykkum gott nýggjár.
Sum tit longu vita, møta vit í morgin, mikudagin 4. jan. 2017
Skúladagurin byrjar kl. 8,
men sum vant eru tit vælkomin niðan kl. 7:45.


text:
Sverri Egholm
05.10.2017 - 11:06
Mentan > Mentan > Tónleikur
Jenný Kragesteen er nýggi spírin í føroyska tónleikaraumhvørvinum. Hon varð tilnevnd ársins songkvinna til FMA 2017, og bólkurin hjá henni, Frum, varð somuleiðis tilnevndur ársins nýggi tónleikabólkur.
Í Ó-blaðnum, ið júst er komið á gøtuna, sigur 23 ára gamla havnardaman, at nú liggur eitt ávíst trýst á henni, tá hon gevur sangir út.
- Tá tú fyrst gevur nakað út sum óskrivað blað, er eingin, ið væntar nakað av tær, og tá er tað eitt sindur lættari. Nú noyðist eg líka at fordjúpa meg eitt sindur meira og hugsa meg nakrar eyka ferðir um, tí eg føli meira persónligt press á mær, ikki tí, at nakar annar uttan eg sjálv pressi meg. So vil eg eisini, í mestan mun vera loyal í móti mær sjálvari. Men eg arbeiði alla tíðina við onkrum, sigur Jenný Kragesteen.
Brotið er frá greinini í Ó-blaðnum “Forvitni er drívmegin”.


text:
nr. 6
9. September 2009
Vasking á Zarepta 20. september
Christmas child 2009
Ebenezer eigur tørn at vaska á Zarepta 20. september. Um tú hevur stundir til at koma vestur at hjálpa til, ert tú meiri enn vælkomin til at koma vestur við at hjálpa. Farið verður vestur uml. kl. 13.00.
Aftur í ár er Ebenezer við í Christmas Child átakinum. Føroysku skógvaeskjurnar fara aftur í ár til Rumenia. Seinasta freist at lata skógvaeskjur inn er 20. oktober. Les meira inni í blaðnum.
“Eg gav upp, og viðgekk at Gud var Gud”
Oftari og og nú! Endamálið við blaðnum er tað sama sum áður, og tað er enn betri
at kunna um tey tiltøk, sum fara Eftir ein lan- fram í Ebenezer ella har, ið samgan sum- koman tekur lut. Sum dømi kunnu marsteðg er vit nevna reingerðina av Zarepta, E b e n e z e r - sum verður sunnudagin 20. sepblaðið aftur tembur. Ein onnur broyting við komið út. blaðnum er, at skriftin á stavuEins og yvir- num er vorðin størri. Tað hevur skriftin sigur, so er ætlanin, at við sær, at øll tíðindini í blaðnum blaðið skal gerast enn betri, enn verða styttri, enn tey hava verið. tað higartil hevur verið. Ætlanin Okkara ynski er, at blaðið verur er, at Ebenezerblaðið framyvir við til at skapa áhuga og størri skal koma út aðru hvørja viku í trivna. Øll eru vælkomin at geva staðin fyri einferð um mánaðin. okkum eitt “prei” um Sostatt fara greinar og lýsingar at eitthvørt, sum “hendir”. snúgva seg um tað, ið fer fram her
C.S. Lewis Sitatini í blaðnum hesaferð eru eftir enska rithøvundanum og professaranum Clive Staples Lewis. Lewis man vera kendasti kristni rithøvundururin í 20. øld. C. S. Lewis var gudsavnoktari inntil hann var 30 ár, tá ið hann við hjálp frá vinum so sum J.R.R. Tolkien (rithøvundanum av Ringanna Harri) gjørdist trúgvandi. C.S.Lewis gjørdist tiltikin trúarverji og var mangan í intellektum nevaleikum við gud-
Sjúrður Olsen
savnoktarar. C.S. Lewis hevur m. a. skrivað Narnia barnabókarøðina, The Great Divorce, Fra Helvedes blækhus og Berur kristindómur. C.S. Lewis doyði sama dag sum J.F. Kennedy, 22. nov 1963.
“Eg havi altíð í mínum bókum lagt dent á tann bera kristindómin”
www.ebenezer.fo
Christmas Child Nú er Operation Christmas Child aftur á skránni. Operation Christmas Child er eitt átak hjá felagskapinum Samaritan’s Purse, ið sonur Billy Graham, Franklin Graham, er ein partur av. Operation Christmas Child hevur verið á hvørjum ári síðan 1993, tó bert nøkur fá ár í Føroyum. Operation Christmas Child savnar saman skógvaeskjur, sum eru fyltar við
“Berur Kristindómur” eftir C.S. Lewis Tað er sagt at Berur kristindómur ella “Mere Christianity”, ið hon eitur á frummálinum, er ein hin besta bókin, ið skrivað er um kristindóm. Berur kristindómur varð skrivað eftir nøkrum útvarpssendingum, ið C.S. Lewis hevði um
gávulutum so sum leikum, bamsum og tannkrem. Skógvaeskjurnar verða síðani latnar fátøkum børnum kring heimin - tær føroysku skógvaeskjurnar fara til Rumenia. Hvørt ár savnar Operation Christmas Child 7-8 milliónir skógvaeskjur, ið verða latnar børnum í 95 londum. Í samband við Operatin Christmas Child eru faldarar um tiltakið at fáa í Ebenezer ella við at venda sær til Noomi á skrivstovuni. Seinasta freist at lata eina slíka skógvaeskju inn er 25. okt. 2009.
Johann J. Petersen
Merkisdagar: Mikudagin 16. September Svenning á Lofti 70 ár kristindóm undir øðrum verðaldarbardaga. Sendingarnar blivu so væl móttiknar, at Lewis varð biðin um at skriva tær til bøkur, og úrslitið var Berur kristindómur. Bókin er lisin av mongum milliónum kristnum gjøgnum tíðina og stendur sum ein varði í kristnari bókfrøði.
“Tað ið tú ikki av sonnum hevur givið frá tær, kann ongantíð verðuliga verða títt” www.ebenezer.fo
Tiltøk í Ebnenezer 10. til 23. Sep. Hósdagin 10. September
Hósdagin 17. September
kl. 12.30 Andak
kl. 12.30 Andak
kl. 20 Ungdómsmøti (Regin Guttesen)
kl. 20 Ungdómsmøti
Sunnudagin 13. September
Sunnudagin 20. September
kl. 10 Minnismáltíð Harrans (Øssur Berghamar) -Barnaansing-
kl. 10 Minnismáltíð Harrans -Barnaansing-
kl. 12 Sunnudagsskúli kl. 18 Evangeliskt møti (Don Hitchcliff og Ebenezer kórið) -Barnaansing-
kl. 12 Sunnudagsskúli kl. 18 Evangeliskt møti (Regin Guttesen) -Barnaansing-
Týsdagin 15. September kl. 20 Sangvenjing Ebenezer kórið
Týsdagin 15. September kl. 20 Sangvenjing Ebenezer kórið
Mikudagin 16. September
Mikudagur 23. September
Kl. 19 Svenning av Lofti 70 ár
kl. 20 Bønar og Uppbyggingarmøti
Ebenezer kórið er byrja at venja aftur týskvøld kl. 20. Nýggir sangarar eru vælkomnir og verða bidnir um at møta týskvøld kl. 19.45. Tilfar ella hugskot: Hevur onkur tilfar ella hugskot til blaðið, sum viðvíkur samkomuni, eru tit vælkomin at senda ein t-post
Sjúrður Olsen: olssjurdur@hotmail.com Johann Petersen: johannjpetersen@gmail.com Richard Schwartson: schwartson@gmail.com
“Um Gud hevði svara øll mínum tápuligu bønum, hvat hevði so ikki verði av mær í dag?” www.ebenezer.fo
Ábyrgd: Sjúrður Olsen
Published on Apr 19, 2010


text:
Javnstøðunevndin fer at bjóða starvsfólkum í øllum vøggustovum, barnagørðum og dagrøktarpedagogum kring landið eitt ókeypis skeið í at arbeiða við kyni og javnstøðu í barnagørðum, vøggustovum og líknandi.
Skeiðið tekur útgongustøði í faldaranum Barnagarðar við plássi fyri pippiprinsum og sjórænaraprinsessum. Undirvísari og fyriskipari av skeiðinum er Maud Wang Hansen, pedagogur.
Sambært § 7 í javnstøðulógini skal frálærutilfar og uppaling barna samsvara javnstøðuhugsjónini um, at munur ikki skal gerast á fólki vegna kyn. Mangt verður grundlagt tíðliga í uppvøkstrinum, herundir fatanir av kynsleiklutum, og tískil hevur tað stóran týdning, at starvsfólk, ið eru um børnini, eru tilvitað um, hvussu tey eru við til at mynda tey.
Javnstøðunevndin hevur tikið stig til at fáa faldaran umsettan úr donskum. Faldarin kann nýtast sum ein íblástrarvegleiðing til at gerast meira tilvitað um, hvussu pedagogar og onnur kunnu arbeiða við kyni og javnstøðu.
Ætlanin er at byrja skeiðsrundferðina seinast í august í ár


text:
Nú størstu forðingarnar og óhappini vónandi eru farin afturum, fyriliggur ein endalig tíðarætlan fyri byggingina av Skúladeplinum við Marknagil. Sambært tíðarætlanini verður skúlin handaður ánaranum móti sumri 2018.
Tað upplýsir Landsverk í dag.
- Tað er eingin loyna, at tað hava verið nógvar avbjóðingar í sambandi við byggingina av nýggja miðnámsskúlanum í Havn. Sum byggiharri hevur Landsverk leypandi kunnað politisku skipanina og somuleiðis almenningin um, at álvarsamar forðingar hava stungið seg upp heilt frá byrjanini, verður sagt í skrivi á heimasíðuni hjá felagnum.
Sambært nýggju tíðarætlanini verður Skúladepilin við Marknagil handaður Mentamálaráðnum móti sumri næsta ár. Hetta er niðurstøðan, nú allar fylgjurnar av teimum nógvu óvæntaðu trupulleikunum, ið hava stungið seg upp, eru gjørdar upp. Arbeiðið er nú komið á rætta kós aftur, og tí ber til at siga, at bygningurin verður handaður móti sumri 2018.
- Hetta hevur verið ein torfør, men neyðug avgerð. Landsverk heldur fast um at raðfesta góðskuna á bygninginum fram um alt annað og arbeiðir hvønn dag fyri at kunna avhenda ein væl úr hondum greiddan bygning. Tað er júst hetta, nýggja tíðarætlanin skal tryggja, at vit fáa ein bygning, ið vit øll eru nøgd við og kunnu fegnast um, sigur Ewald Kjølbro, stjóri á Landsverki.
Lesið meira HER


text:
Tað var í stóran mun gomul skuld, sum hevði við sær, at tað var trupult hjá familjuni at fáa gerandisdagin at hanga saman.
Í sendingini kom fram, at tey mangan fóru svong í song og ikki prátaðu saman um fíggjarviðurskiftini.
Stóri dreymurin um at eiga síni egnu hús var fjarur.
At tekna seg til Luksusfælden var ein seinasta roynd.
Tveir serfrøðingar komu til Froiðbiar og greinaðu teirra støðu og samráddu seg fram til nýggjar og nógv betri avtalur við kreditorar.
Hjúnini fingu at vita, at um tey klára at halda sínar skyldur, kunnu tey um fá ár keypa síni egnu hús.
Vit eru glað fyri hetta og vilja mæla øllum, sum eru í líknandi støðu sum vit, at vera opin um síni fíggjarviðurskifti, sigur Hans Emil Midjord við morgunsendingina.


text:
Í samband við ráðstevnuna “Lívið hevur litir”, ið MBF skipaði fyri á 35 ára degnum í Norðurlandahúsinum 20. mai, fingu Eyðgunn Samuelsen og Rigmor Dam, landsstýriskvinnur, soljóðandi spurning frá MBF:
Hvørjar ætlanir hevur tú fyri brekøkið komandi árini?
Mentamál
Rigmor Dam, landsstýriskvinna í mentamálum, segði, at á skúlaøkinum verður strembað eftir javnbjóðis møguleikum fyri øll í eini inkluderandi skúlaskipan í tráð við grein 24 í ST sáttmálanum um rættindi hjá einstaklingum, ið bera brek.
Í Hoydølum eru tveir serflokkar innan autismuøki, á Kambsdali sá fyrsta serbreytin dagsins ljós í fjør, og komandi skúlaár vera serbreytir á Glasi og Tekniska skúla í Klaksvík. Hetta má sigast at vera nýbrot í føroyskari skúlasøgu.
Ætlanin er, at raðfesta økið í árunum, sum koma, og miða verður eftir, at halda gongdini m.a. við javnari upptøku. Somuleiðis er ætlanin at stovnseta serbreyt á miðnámsskúlanum í Suðuroy í 2017.
Ætlanin er eisini at víðka Rásina.
Vælumtókta sertilboði í Skúlanum á Fløtum er skipað sum varandi skipan, og stig verða nú tikin til at skipa verandi serflokkar eftir sama leisti og skipa nýggjar serflokkar m.a. í Suðuroy og Vágunum. Somuleiðis er skjøtul settur á at menna skúlatilboðið í Skúlanum á Trøðni.
Stig verða nú eisini tikin til at fáa starvsøkið hjá námsfrøðiligu stuðlunum skipað betur.
Almannamál
Eyðgunn Samuelsen segði, at sum landsstýriskvinna í almannamálum má ein viðurkenna, at tørvurin á brekøkinum er stórur og samansettur, og tí er neyðugt at velja einstøk øki, ið vit leggja dent á. Nú MBF hevur 25 limafeløg, sigur hetta nakað um, hvussu stórur og samansettur tørvurin er innan økið.
Landsstýriskvinnan vísti til niðurstøðurnar frá hoyringini í breksáttmálanum í 2014, har ST nevndin ynskir, at Føroyar ger eina brekpolitiska ætlan, ið skal fevna um øll sáttmálaøki, og sum skal hava ítøkilig mál, ið kunnu mátast.
Hetta arbeiði skal setast í gongd soleiðis, at vit, tá ið næsta frágreiðing skal sendast til ST í 2019, eru komin hetta stigið víðari.
Geiraábyrgd og samstarv er vegurin fram, og er tað neyðugt áhaldandi, at menna og samstarva tvørtur um myndugleikaøki og fakøki. Leisturin fyri tí góðu tilgongdini skal víðkast til onnur øki eisini.
Viðvíkjandi ungum við sálarsjúku er neyðugt at fyribyrgja og at seta inn so tíðliga sum gjørligt. Landsstýriskvinnurnar í almannamálum, mentamálum og heilsumálum, fara í felag at seta ávís arbeiði í gongd á hesum økjum.
Landsstýriskvinnan vísti á niðurstøðurnar úr ST um at tryggja, at harðskapur og misbrúk ímóti øllum fólkum, ið bera brek, verða fráboðað og væl kannað og at neyðugi stuðulin til offur er tøkur. Hon vísti á heildarætlanina um kynsligan ágang, ið fevnir um harðskap mótvegis fólki, ið bera brek, og at heildarætlanin hevur serligt átak, ið snýr seg um at fyribyrgja og verja fólk, ið bera brek, og at veita neyðuga hjálp.
Komandi árini er ætlanin at skipa fyri Norðurlendskari ráðstevnu í Føroyum, ið skal varpa ljós á hetta evnið og er rættað mótvegis starvsfólkum og mótvegis fólki, ið bera brek og teirra avvarðandi.
Tænastupolitikkurin verður liðugur í summar og er við til at seta orð á og peika á økið í ein rætning, og síðan skal ein tænastu lóg gerast.
Stórur tørvur er á fleiri tíðarhóskandi bústøðum. Nýggir og tíðarhóskandi bústaðir skulu útvegast við støði í tørvinum kring landið. Serliga stórur tørvur er í miðstaðarøkinum.


text:
Fair Isle
Fair Isle (norrønt: Frjóey, skotskt gæliskt Fara, nevnd Færøy í einum dokumenti frá 14'du øld), er ein oyggj, sum liggur einsamøll miðskeiðis millum Orknoyggjar og Hetland. Hon liggur í ein næstan beinan sunnan úr Sumburgh Head og hoyrir fyrisitingarliga til Hetland, hóast hon í veruleikanum liggur nærri Orknoyum.
Hægsta fjallið er Ward Hill (før. Varðhald) 217 m.
Innihaldsyvirlit
Hondverk og hondarbeiði[rætta | rætta wikitekst]
Ein serligur bindistílur stavar frá Fair Isle og kallast Fair Isle bindistílur.
Fuglafrøði[rætta | rætta wikitekst]
Oyggin er fuglareservat, og nógvir ornitologar ynskja sær einaferð í sínum lívi at koma til Fair Isle.


text:
Hetta hevur ovurstóran týdning fyri Klaksvík
Hetta hevur ovurstóran týdning fyri Klaksvíkina, sigur ein ikki sørt errin borgarstjóri Jógvan Skorheim, um nýggju ætlanina hjá altjóða stórfyritøkuni Bakkafrost, at byggja nýggja smoltstøð á Strond í Klaksvík.
Tað at kunna staðfesta, at talan er um heimsins størstu smoltstøð, sum verður bygd við allari nútímans útgerð, og har 99,7 prosent av vatninum verður endurbrúkt, sigur ikki so lítið um støddina av nýggja virkinum, sigur Jógvan Skorheim, og leggur afturat, at tá talan er um størstu einstøku nýíløgu á landi nakantíð í føroyskari vinnusøgu, og at hon verður gjørd í Klaksvík, so er hetta stórt fyri Klaksvíkar kommunu og tað fólk her býr.
Økið, sum Bakkafrost nú fær til taks frá Klaksvíkar kommunu er umleið 70.000 fermetur stórt, og bygt kemur at verða um 20.000 fermetur á økið í vídd, umframt at partar av byggingini verða í meir enn einari hædd.
Hetta er perfekt timing fyri okkum, tí økið á Strond, har kommunan hevur havt grótbrot í mong ár var við at vera uppbrúkt, og neyðugt var at finna nýtt øki til grótbrot. Tað fáa vit nú við Borðoyavík, og fáa samstundis høvi at fara í gongd við at fáa fleiri vinnuøki til vega, so vinnufyritøkur fáa nýggjar møguleikar at byggja nærhendis undirsjóvartunlinum, sigur Jógvan Skorheim, sum í hesum døgum kann fegnast um at hann sum borgarstjóri hevur fingið Føroya størstu vinnuliga nýíløgu á landi og heimsins størstu smoltstøð til Klaksvíkar.


text:
Eg havi ongan
01.07.2017 - 14:14 - Ásbjørn Jacobsen
Jesus kom til ein sjúkan mann, sum í 38 ár hevði ligið við hylin, Betesda, har tey, ið fyrst komu í hylin, tá ið vatnið varð órógvað, vórðu grødd. Og Jesus spurdi hann:”Vilt tú vera frískur?” Maðurin svaraði honum:”Harri, eg havi einki menniskja, sum kann fáa meg út í hylin, tá ið í vatnið verður órógvað.” Jóh. 5,6b-7.
Vónleys og hjartanemandi ljóða orðini:”Eg havi einki menniskja.”
Men kunnu vit, nútíðarmenniskju, við rætti siga, at hesi hjartanemandi og syrgiligu orð:”Eg havi einki menniskja?” sum hin sjúki bar fram við Betesda hylin – at hesi orð eisini eru galdandi í dag – so mong ár aftaná? Er tað møguligt, at nútíðar menniskju, sum hava gjørt so stór framstig í vælferð og sosialum ábótum, framvegis leita eftir hesum eina menniskja, og finna tað ikki, men mega siga:”Eg havi ongan.”
Vit mega ásanna, at tað framvegis eru menniskju, sum kenna tað soleiðis.
Vit hava á mangan hátt væl útbygd samfeløg á okkara leiðum við sosialari hjálp og góðum hjálpararbeiði. Í flestu førum koma vit hvør øðrum við, tá ið á stendur.
Men í tí dagliga og persónliga lívinum í øllum meldrinum við krøvum um meiri dugnaskap, meiri vælferð, meiri arbeiði, fleiri pengar. Kann tað ikki lætt føra til, at ein ikki kemur at hava orku til so nógv annað, og stundin til børnini, tey gomlu, sjúku og onnur verður minni, og hesi tí koma at kenna seg alt meira einsamøll, vraka og vónbrotin, tí at teirra kæru hava ikki so góðar stundir, upptikin sum tey eru bæði av einum og øðrum? Ella summi teirra, sum stríðast og strevast kenna seg ikki at røkka til og liggja at enda undir fyri tí, sum annars skuldi verið við til at ført tey og samfelagið víðari.
Sagt verður, at hóast betri sosialar umstøður og verðsliga vælferð, eru alt fleiri í nútíðarsamfelagnum, sum kenna seg einsamøll, slept upp á fjall, vrakað av øðrum og líða av tunglyndi. Nei, eydnan og hin sanna vælferðin man liggja í hesum at kenna seg elskaðan av onkrum, at koma hvør øðrum við, at vera nakað fyri hvør annan, hava umsorgan fyri hvør øðrum – at kenna seg heima í einum felagsskapi.
Tað hevur verið, er, og framvegis verður sum sálmaskaldið syngur:
Um tú vilt gleði vinna,
søk ei til hægsta sal!
Nei, eydnan er at finna,
har grannar semjast væl,
har kærleiki man ráða,
har blídni er við borð,
har mildar tungur sáa
tey mjúku troystarorð. 318,1 (SFK)
Latum okkum øll biðja!
Himmalski faðir! Armir og óverdigir syndarar eru vit, og ikki eru vit verd at lyfta eygum og hondum upp til tín í bøn; men av tí at tú hevur boðið okkum at biðja, vilja vit vera tær lýðin og koma eftir orðum tínum. Vit líta á náðiga lyfti títt, og í Harra várs Jesu Krists navni biðja vit saman við øllum tínum heilagu á jørð, soleiðis sum Jesus Kristus sjálvur hevur lært okkum:
Faðir vár, tú sum ert í himlunum! Heilagt verði navn títt; komi ríki títt; verði vilji tín, sum í himli, so á jørð; gev okkum í dag okkara dagliga breyð; og fyrigev okkum syndir okkara, so sum vit eisini fyrigeva teimum, ið móti okkum synda; og leið okkum ikki í freistingar; men frels okkum frá tí illa; tí at títt er ríkið, valdið og heiðurin um allar ævir! Amen.
Harrans Jesu Krists náði og kærleiki Guðs og samfelag heilaga andans veri við tykkum øllum! Amen.
Emil Olsen, prestur


text:
V. U. Hammershaimb, 1819-1909
„Løgmanssonurin Venceslaus Ulricus Hammershaimb var føddur á Steig í Sandavági í 1819. ... [Hann] lærdi at lesa hjá abba sínum, fútanum [Wenzel Hammershaimb], og lærdi at skriva hjá Jens Davidsen, amtsskrivara. Í 1831 fór Hammershaimb til Danmarkar, hann tók studentsprógv í 1839 og fór síðan at lesa gudfrøði í Keypmannahavn. Í lestrarárunum fekk hann stóran áhuga fyri norrønum máli, hann kom saman við íslendskum studentum og kom í vinalag við fornminnisgranskaran Svend Grundtvig. Hann varð her fyri ávirkan, ið gjørdi, at hann setti sær fyri at virka til frama fyri føroyskt mál og mentan. ... [H]ann doyði í 1909.“
Føroysk bókmentasøga 1. (2011). Malan Marnersdóttir og Turið Sigurðardóttir. (S. 284-285). Tórshavn: Nám


text:
Hallur av Rana 02.01.2018 (19:00)
PL-stórbilar fingið nýggjan eigara
1. februar 2018 tekur John Olsen við sum stjóri í felagnum PL-Stórbilar, eftir at smápartafelagið JO Holding við John Olsen hevur keypt lastbilafyritøkuna frá núverandi eigarunum.
Frammanundan eigur John Olsen fyritøkuna AP Busskoyring, men sigur hann í samrøðu við Rás2, at ætlanin er at reka feløgini hvør sær.
Við Rás2 í dag segði John Olsen, at ein av orsøkunum til, at hann keypti PL-Stórbilar er tí hann frammanundan hevur royndir úr vinnuni.
- Nú kom tað eitt sindur knappliga á, men eg helt tað sá ótrúliga spennandi út. Nú eri eg gamal lastbilsmekanikari og havi lært hjá Volvo. Tað var ein av grundunum, sigur John Olsen.
Til ber at hoyra alla samrøðuna við John Olsen við at trýsta á pílin undir myndini.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Moska
Ein moska er eitt hús (vanl. við torni) til muslimska gudstænastu og halgigerðir [1]. Áðrenn fólk fara inn, lata tey seg úr skónum og vaska sær. Tey venda sær ímóti einari kullu í vegginum. Henda kulla nevnist mihrab, og vísir ímóti Mekka í Saudiarábia. Hvønn fríggjadag eiga muslimar at fara í moskuna. Aðrar dagar kunnu tey biðja, har tey eru stødd. Fimm ferðir um dagin fer ein rópari (muezzin) upp í eitt høgt torn, minaret, og kallar allar muslimar til bønarhald.
Elstu moskurnar vóru vanlig hús, men seinni eru moskur bygdar, sum eru dømi um mæta muslimska list. Islam bannar myndum av menniskjum og øllum livandi verum. Tí eru veggirnir skrýddir við kynstrugum mynstrum og vakurt skrivaðum teksti. Tey trúgvandi leggja seg fram eftir rommum, meðan tey biðja.
Innihaldsyvirlit
Reglur og siðvenja[rætta | rætta wikitekst]
Moskur hava eina røð av reglum, ið skulu fáa tey trúgvandi at hugsavna seg um at tilbiðja Gud.
Bønarleiðari[rætta | rætta wikitekst]
Ein bønarleiðari, imamur, verður vanliga - men ikki altíð - útpeikaður ella valdur av samkomuni, og hann leiðir bønarmøti. Allir muslimskir myndugleikar eru samd um, at bert men kunnu leiða møtini fyri menn. Tó eru kvinnuligir bønarleiðarar loyvdar at leiða møtini frammanfyri kvinnunum,[2] ið antin eru í einum øðrum rúmi enn menninir ella sita aftast í rúminum.
Reinføri[rætta | rætta wikitekst]
Allar moskur hava reglur um reinføri. Áðrenn muslimar leggja seg á knæ at biðja í einari mosku, vaska teir sær um andlit, føtur og hendur. Fólk mugu ikki fara inn í bønarhøllina, har teppi er á gólvinum, uttan at lata seg úr skógnum fyrst.
Klæðir[rætta | rætta wikitekst]
Sambært islam mugu tey trúgvandi ið koma inn í moskurnar vera ílatin klæðir ið sýna tey sum lítilætin. Menn mugu vera í leystsitandi klæðum, ið ikki avdúka kropsformin. Somuleiðis mugu kvinnur lata seg í leystsitandi klæðir, ið fjalir handliðið og øklarnar, og tær mugu fjala høvdið við einum hijab ella øðrum klædnaplaggi.
Kynsskilnaður[rætta | rætta wikitekst]
Tað finst onki skrivað í Kuranini um evnið kynsskilnaður í moskunum. Men sambært siðvenju eru kvinnur og menn skild sundur í moskuni. Kvinnur fáa ofta at vita, at tær skulu seta seg í aftastu røðini aftanfyri menninir. Hetta er lutvíst ein praktiskur spurningur, av tí at tann siðbundni matin at biðja er at liggja á knæ á gólvinum og fram eftir rommum við høvdinum niðri á gólvinum, og har hevði tað verið ótespiliga avdúkandi fyri nógvar kvinnur og órógvandi fyri menninir. Traditionalistar siga, at Muhammad heldur sá, at kvinnur bóðu heima heldur enn í moskuni, og tey endurgeva eitt hadith har Muhammad skal hava sagt: "Tann besta moskan fyri kvinnur er innari parturin av heimi teirra," sjálvt um kvinnur vóru virknir luttakarar í moskuni, ið Muhammad stovnaði. Muhammad segði við muslimar, at teir ikki skuldu banna kvinnum at koma inn í moskurnar. Tær hava loyvi til at fara inn. Tann annar Sunni-kaliffurin ʻUmar bannaði einaferð kvinnum at fara inn í moskurnar um kvøldið, tí hann var bangin fyri, at tær kundu blíva álopnar ella útsettar fyri seksuellum ágangi frá monnum, so hann kravdi, at tær bóðu heima við hús.[3] Nógvar moskur í dag hava atskild rúm fyri kvinnur. Moskur í Suður- og Landnyrðingsasia seta menn og kvinnur í hvør sítt rúm, tí soleiðis hava moskurnar har verið bygdar í øldir. Í nærum tveimum triðingum av amerikonskum moskum biðja kvinnur aftanfyri ein skilavegg ella í einum ørðum rúmi, ikki í høvuðs biðihøllini. Summar moskur loyva als ikki kvinnum við teirri grundgeving, at har er onki atskilt rúm til tær, og tí at fríggjadagsbønin er kravd fyri menn, men ikki fyri kvinnur, tær kunnu velja um tær vilja luttaka ella ikki. Sjálvt um tað eru sektiónir ið bert eru fyri kvinnur og børn í Stórmoskuni í Mecca, so er tann moskan integrerað fyri bæði kynini.[4]
Keldur[rætta | rætta wikitekst]
- ↑ http://www.sleipnir.fo/obg/fob/fob.php?leitord=moska&button_leita=&action=1&pageno=0
- ↑ Karin van Nieuwkerk, "Women Embracing Islam". University of Texas Press. 2006. p. 63. ISBN 9780292773769.
- ↑ Doi, Abdur Rahman I.. "Women in Society". Compendium of Muslim Texts. University of Southern California. Archived from the original on April 9, 2006. https://web.archive.org/20060409200739/http://usc.edu:80/dept/MSA/humanrelations/womeninislam/womeninsociety.html. Heintað April 15, 2006.
- ↑ Rezk, Rawya (January 26, 2006). "Muslim Women Seek More Equitable Role in Mosques". The Columbia Journalist. http://www.columbiajournalist.org/rw1_dinges/2005/article.asp?subj=national&course=rw1_dinges&id=624. Heintað April 9, 2006.


text:
Vælkomin handan føroyska ælabogan
Hvussu ofta hava vit broytt hjúnabandslógirnar?
Fáa samkyndir føroyingar innivist í hjúnabandslógini í Føroyum, so er tað ikki fyrstu ferð, at hjúnabandslógin verður broytt her á landi. Okkara hjúnabandslógir eru longu broyttar í minsta lagi 12 ferðir. Harumframt eru hópurin av ymiskum kunngerðum, ásetingum og rundskrivum sett í og úr gildi ígjøgnum ár og dag, og hava hesiRead more
Hjúnabandsins rættindi og skyldur
Hjúnabandið snýr seg fyrst og fremst um kærleikan millum tvey vaksin menniskju, og at tryggja samlívið millum hesi bæði. Men við hjúnabandinum fylgir eisini ein hópur av borgarligum rættindum og ikki minst skyldum. Her eru nøkur dømi: EFTIRNAVN Rættin at brúka eftirnavnið hjá hjúnafelaganum FÍGGJARLIGUR STUÐUL Skyldu at stuðla hvør øðrum fíggjarligaRead more
It´s time to show your Faroe Pride
Summertime in the Faroe Islands means different things to different people but for many locals, summertime means it is time to enjoy the annual Faroe Pride celebrations. The Faroe Pride parade is a lively community-building event and is followed by a free concert featuring the biggest names in music inRead more
Ein vika við Faroe Pride
Vegna stóra undirtøku farnu árini, verður ársins Faroe Pride størri enn nakrantíð. Í ár verður hátíðarhaldið í eina góða viku. Byrjað verður við at hita upp við fleiri fyrilestrum, filmsvísing, hugnakvøld og stórum dragshowi í Norðurlandahúsinum. Síðan endar vikan við einum braki 27. juli 2015, tá stór almenn skrúðgonga ogRead more
LGBT Føroyar fegnast um tilmæli frá ST
LGBT Føroyar fegnast um tilmæli frá ST nevndini fyri kvinnurættindum (CEDAW), um at veita m.a. full rættindi til sam-, tví- og tvørkyndar kvinnur í Føroyum. Føroya Løgting samtykti at seta “Convention on the Elimination of All Forms of Discrimination against Women” (CEDAW) sáttmálan í gildi 31. mars 1987. Sáttmálin erRead more
LGBT bókmentir á føroyskum og útlendskum máli
Barnabøkur á føroyskum Hin stóra bókin um familjur (Mary Hoffman og Ros Asquith) Regin og barbiedukkurnar (Pija Lindenbaum) Karlo og Luddi (Niclas Heri Jákupsson) Hin dagin, tá ið Rebekka var Rasmus (Katrine Clante) Og mamma (Elin á Rógvi og Marjun Reginsdóttir) Bara Tsatsiki (Moni Nilsson-Brännström) Ungdómsbøkur og stuttsøgur áRead more
Harriet Poulsen hugleiðir um vantandi sjónligheit í fólkaskúlanum
Gestarøða til ársaðalfundin hjá LGBT Føroyum, 18. februar, 2015 Vanliga hava vit øll tørv á at kenna okkum væl við okkum sjálvum og øðrum. Vit hava brúk fyri at vita, at vit eru góðtikin, júst sum vit eru. Um vit ikki verða góðtikin av umhvørvinum, so blíva vit kedd, óviss,Read more
Áheitan: Størri LGBT sjónligheit í skúlunum
Til: Mentamálráðið, Nám, Føroya Lærarafelag, Føroya Pedagogfelag, Yrkiðfelagið Miðnám, Gigni, Námsvísindadeildina, Felag Føroyska Sjúkrarøktarfrøðinga, Listafólkasamband Føroya, Bókadeild Føroya Lærarafelags, Sprotan og Barnabata LGBT viðurskifti, samkyndleiki og LGBTarar sum heild verða enn - í alt ov stóran mun - tagd burtur í føroyska fólkaskúlanum. Hetta ynskir LGBT Føroyar broytt. LGBT FøroyarRead more
LGBT letur virðisløn til fólkaskúlalærara, tvørkyndan føroying og stuttfilm
18. februar 2015 skipaði LGBT Føroyar fyri ársaðalfundi í Perluni í Havn. Í hesum sambandi varð ljós varpað á vantandi sjónligheit av LGBTarum og LGBT næmingum í føroyska fólkaskúlanum. Somuleiðis vórðu tríggjar virðislønir latnar av rørsluni. Anna Dalsgaard, ið er fólkaskúlalærari varð kosin Ársins Hinkynd. Sofiu M. J. Høgnesen, ið erRead more
Fimta Faroe Pride á Skálatrøð
Faroe Pride verður hildið fimtu ferð 27. juli 2014 ella “lítla ólavsøkuaftan” við almennari skrúðgongu og konsert í høvuðsstaðnum. Byrta, Hanus G. Johansen, Signar í Homrum, The Dietrichs, Jóhan í Kollafirði og fleiri onnur fara at lutaka á tiltakinum í ár. Vælumtókta tiltakið verður hesa ferð hildið á stóra tivoliøkinumRead more


text:
Síðst í september fer Vísindavøka at vera kring alt landið. Í sambandi við Vísindavøkuna 2015 hava ein røð av granskarum játtað at halda fyrilestrar kring landið í vikuni upp undir Vísindavøkuna. Hetta er í døgunum 21. til og við 24. september.
Endamálið er at geva øllum føroyingum møguleika at uppliva part av Vísindavøkuni.
Fríggjadagin 25. september verður ein heilur dagur við framløgum, framsýningum og tiltøkum í iNOVA í Tórshavn.
Við hesum bjóða vit skúlum, stovnum, fyritøkum,feløgum, kirkjum, samkomum og øðrum at bíleggja ein granskara at koma at halda fyrilestur hjá sær ein av døgunum 21. – 24. september.
Tað kann bæði vera um dagin og um kvøldið.
Granskarin heldur ein fyrilestur um eitt avtalað evni í 30-45 minuttir og síðani er høvi til spurningar ella kjak.
Treytirnar eru einfaldar: Tann, sum tekur ímóti einum fyrilestrahaldara, skal lýsa við tiltakinum, eitt nú í telduposti til starvsfólk ella limir, á Facebook, við tíðindaskrivi ella lýsing í miðlunum. Tað skal vera ein uppvørpa á staðnum og mikrofon um neyðugt. Tað skal vera pláss fyri, at í minsta lagi 20 fólk kunnu koma til tiltakið. Granskararnir gera hetta sum part av sínum starvi og skulu ikki hava samsýning fyri fyrilesturin.
Avtalur verða gjørdar í tí raðfylgju, sum tað verður bílagt, so tey sum spyrja fyrst, hava fyrsta rætt.
Tað ber væl til at biðja um fleiri fyrilestrar til sama stað, gjarna við eini raðfesting av, hvør fyrilestur ynsktur verður. Í fyrsta umfari tilskila vit okkum rætt til bert at játta ein fyrilestur til hvønn, sum bíleggur. Er rúm fyri tí, ber til at fáa fleiri.
Bíleggjast skal áðrenn 3. september á telduposti gransking@gransking.fo.
Eftir hetta verður samlaða skráin almannakunngjørd á gransking.fo. Hon verður eisini prentað í Vísindavøkublaðnum, sum kemur í hvørt hús 16. september.
Sí granskararnir, sum hava játtað at halda fyrilestur her.


text:
Ein av heimsins kendastu sangskrivarum og sangarum, Kris Kristofferson, kemur at framføra á G! í summar. Tað verður ein solo framførsla við Kris sjálvum og kassaguitara.
Kris Kristofferson, sum hevur verið í Føroyum tvær ferðir áður, kemur annars henda veg fyri at taka sær av løttum saman við føroyskum vinfólkum. Men tá ið hann frætti at tað er samstundis sum G! og at pallurin stendur opin fyri honum, so lat hann sær ikki siga tvær ferðir, men játtaði beinanvegin at spæla. Kris vil tó ikki sjálvur hava løn fyri at spæla, men letur barnaheiminum lønina sum gávu.
Í summar spælir Kris nakrar konsertir í Europa, harav ein verður á G! Festivalinum og ein á Glastonbury í Onglandi.


text:
Sálomonoyggjarnar
Sálomonoyggjarnar eru oyggjabólkur í Oseania í Kyrrahavinum, eystan fyri Papua Ný Guinea og í ein útnyrðing úr Vanuatu. Miðallívsævin í landinum er 73,69 ár.
Innihaldsyvirlit
Søga[rætta | rætta wikitekst]
Fólkið á Sálomonsoyggjum livdi í samfeløgum og vóru saman um alt. Tey vildu ikki vita av fremmandafólki, sum tey hildu hava ilt í kvittanum.
Oyggjabólkurin varð 2. apríl 2007 raktur av stórari flóðaldu, sum stóðst av einum jarðskjálvta, ið vísti 8,2 á Richterstiganum.
Jarðskjálvti[rætta | rætta wikitekst]
Sálomonoyggjarnar eru í einum sera virknum jarðskjálvtaøki. Ein jarðskjálvti við Sálomonoyggjarnar 1. apríl í 2007 var so harður, at ávaringarstøðirnar í økinum settu í gongd eina tsunamiávaring fyri stórar partar av útsynningsøkinum í Kyrrahavinum, Sálomonoyggjarnar, Papua Ný Guinea, Avstralia og Nýsæland. Jarðskjálvtin varð máldur at vera 8,2 á Richterstiganum.
Jarðskjálvtin elvdi til eina tsunamialdu, sum skolaði inn yvir fleiri av Sálomonoyggjunum og Papua Ný Guinea. Fólk á staðnum boðaðu frá, at aldan var fleiri metrar høg summa staðni. Ávaringar um tsunami vóru sendar út fáar minuttir eftir hendingina, men tsunamialdan skolaði inn yvir Sálomonoyggjarnar so skjótt, at tey nærmastu fólkini náddu ikki at fáa hesar ávaringar. Tey kendu ristingarnar frá jarðskjálvtanum og megnaðu at bjarga lívinum við at flýggja niðan í brekkurnar.
Politikkur[rætta | rætta wikitekst]
Sálomonoyggjarnar eru limir í ST, WTO og The Commonwealth.
Landalæra[rætta | rætta wikitekst]
Landslutir[rætta | rætta wikitekst]
Sálomonoyggjarnar eru býttar upp í níggju landslutir og eitt høvuðsstaðarøki:
Keldur[rætta | rætta wikitekst]
- Portal.fo - Salomonoyggjarnar stóran tørv á hjálp
- Salomonøerne - Wikipedia (danskt)
- Salomonøerne var forberedt på katastrofe - Dansk Røde Kors
- Mange ofre stadig uden nødhjælp efter flodbølge - Politiken.dk
Avstralásia : Avstralia · Norfolksoyggj · Jólaoyggj · Kokosoyggjar
Melanesia : Fidjioyggjar · Papua Nýguinea · Nýkaledónia · Sálomonsoyggjar · Vanuatu
Mikronesia : Guam · Kiribati · Marshalloyggjar · Norðaru Marianaoyggjar · Mikronesiasamveldið · Nauru · Palau
Polynesia : Amerikanska Sámoa · Cooksoyggjar · Franska Polynesia · Hawai'i · Nýsæland · Niue · Pitcairnoyggj · Sámoa · Tokelau · Tonga · Tuvalu · Wallis- og Futunaoyggjar


text:
- Tíðindi, mentan og ítróttur
Opin uppboðssøla í august
Tá verða 5.447 tons av makreli seld og 1.106 tons av fiski í russiska partinum av Barentshavinum.
Fyri at sleppa at bjóða eru somu treytir galdandi sum Vørn hevur ásett fyri afturlætnu uppboðssøluna, og skjálprógvini skulu sendast til Vørn.
Fyrsta “afturlatna” uppboðssølan av fiskirættindum verður tveir dagar seinni, hósdagin 24. august. Tað boðaði Vørn frá fyrrapartin.
Tá verða seld 5.447 tons av makreli og 1.107 tons av russiska og 614 tons av norska botnfiskinum í Barents-havinum.
Meir sæst um uppboðssøluna á heimasíðuni hjá Fiskamarknaði Føroya og heimasíðuni hjá Vørn.
Sí eisini


text:
Lívið er ein samanrenning av tilvild. Tað, sum tú upplivir á ungum árum, tekur tú við tær, og ikki sørt, at hesar upplivingar í nógvum førum avgerða, hvør lívsleiðin í síðsta enda verður. Soleiðis bleiv eisini hjá Birgiri Enni.
Hann er føddur í 1949. Vaks upp við Tvøroyrabakka, men heldur enn at fara niðan ímóti fjøllunum, dróg fjørðan.
Í heiminum hjá Jørleifi og Inger sluppu teir tríggir beiggjarnir Tórður, Helgi og Birgir at smakka upp á lívið – serliga tað lívið, sum er undir opnum himmali.
- Pápi syrgdi fyri, at vit fingu ein bát, so skjótt hann helt at vit vóru nóg stórir. Tað bleiv til ein fantastiskan lítlan tomm, sum vit sigldu fjørðin tunnan við. Hann hevði enntá segl. So skjótt sum eg var liðugur í skúlanum, varð farið oman til bátin, og hvønn dag, tá tað viðraði, vóru vit úti, greiðir Birgir frá.
Birgir og tvíburðarbeiggin Helgi vóru eini sjey-átta ára gamlir, og Tórður eitt vet eldri, tá teir fingu tommin.
Men at rógva og seta segl við tomminum var ikki nóg mikið hjá Birgiri. Hann hevði eisini hug at sleppa undir vatnskorpuna fyri at fregnast. Tí skuldi ikki nógv til, tá hann sá hini svimja á sjónum. Hann leyp útí sum smádrongur, og júst hetta við at svimja á sjónum og seinni at kava við útgerð ella arbeiða á botninum, sum dykkari við hjálmi, bleiv berandi parturin av fyrstu arbeiðsárunum.
Langlesnaðurin í Dimmalætting hesa vikuna er ein vangamynd av Birgiri Enni. Lesið meira í blaðnum, sum er í sølubúðunum fríggjadag.


text:
ZAREPTA 50 - ein góður dagur
Leygardagin 14. oktober 2017 varð boðið vestur í Zarepta til 50-ára hald. Dagurin byrjaði kl. 13.00. Á skránni var framsýning, filmsbrot og stórar myndir vóru at síggja. Eisini var ein góður drekkamunnur at fáa gjøgnum dagin.
Tað er við gleði og takksemi fyri Guds stóru signing, varðveitslu og náði, at vit kunnu telja fimmti ár í ár, síðani Zarepta byrjaði í Vatnsoyrum.
kl. 14.00 var salurin stúgvandi fullur
av fólki. Zarepta-sangir, røður og vitnisburðir var á skránni. Serligur dentur varð lagdur á góða og virðismikla andaliga verkið, sum Zarepta hevur verið fyri børn og vaksin, farnu hálvu øldina og er fyri framtíðina.
Aftur kl. 16.00 var salurin fullur, men av øðrum áhoyrarum. Skráin var tann sama sum kl. 14.00. Umvegis Facebook varð netvarpað úr salinum, so fólk kring allan heim kundu fylgja við.
Hugaligt er at síggja góðu umstøðurnar, sum nú eru í Zarepta. "Niðaralon" er liðug og verður brúkt til gentuhús. Niðriundir er stóra og prýðiliga spælihøllin. Spennandi verður, tá ið nýggja svimjihøllin verður liðug og tá ið vatnorkuverkið fer í gongd.
Samanumtikið - ein sera góður og væl fyriskipaður Zarepta-hátíðardagur.
-----------------------------------
Innbjóðingin:
Skjótt gongur tíðin, tað sanna vit mangan tá vit líta aftur á farnar dagar og ár. Móses syngur í sálmi 90:10 at “vit flúgva avstað”.
Í ørindi 12 er bøn Mósesar: “At telja dagar okkara – lær Tú okkum tað, so vit kunnu fáa vísdóm í hjarta!”
Sum øllum kunnugt, hevur Zarepta sum frálíður mong ár á baki. Tað er við gleði og takksemi fyri Guds stóru signing, varðveitslu og náði, at vit kunnu telja fimmti ár í ár, síðani Zarepta byrjaði í Vatnsoyrum.
Nógv er broytt gjøgnum árini, karmarnir dagførdir, legurnar fleiri, men endamálið óbroytt: at vinna børn og ung fyri Kristus.
Vit ynskja at gleðast um hetta, saman við tykkum, við at bjóða tykkum vestur í Zarepta leygardagin tann 14.10.2017. Dagurin byrjar kl. 13.00 og endar kl. 18.00, har skipað verður fyri løtum í salinum og filmsbrot og myndir vera at síggja. Løturnar báðar hava sama innihald, so til ber at velja tíðina á degnum, ið hóskar best. Boðið verður til ein góðan drekkamunn gjøgnum dagin.
Skrá:
Tað hevði glett okkum at sæð mong til hendan dagin.


text:
Á tíðindafundi í FSF-húsinum fyrrapartin týdagin setti Lars Olsen, A-landsliðsvenjari hjá monnum, nøvn á teir 23 spælararnar, sum eru úttiknir til HM-undankappingardystin ímóti Sveis, sum verður á Tórsvølli fríggjadagin 9. juni klokkan 19.45
Tveir mans eru úttiknir hesaferð, sum ongantíð áður hava verið partur av A-landsliðnum. Talan er um Eli Falkvard Nielsen og Patrik Johannesen.
Aðrir í hópinum, sum ikki vóru við seinast, men sum eru úttiknir til dystin ímóti Sveis, eru Ári Mohr Jónsson, Karl Løkin, Fróði Benjaminsen og Finnur Justinussen.
Hópurin ímóti Sveis sær soleiðis út:
Málverjar
Gunnar Nielsen, FH Hafnarfjørður (ÍS)
Teitur M. Gestsson, HB
Símun Rógvi Hansen, NSÍ
Verjuspælarar
Jónas Tór Næs, ÍBV (ÍS)
Viljormur Davidsen, Vejle BK (DK)
Atli Gregersen, Víkingur
Jóhan Troest Davidsen, HB
Hørður Askham, KÍ
Odmar Færø, B36
Ári Mohr Jónsson, HB
Miðvallarar
Kaj Leo í Bartalsstovu, ÍBV (ÍS)
Hallur Hansson, AC Horsens (DK)
Gilli R. Sørensen, Brann Bergen (NOR)
Rene Shaki Joensen, Vendsyssel FF (DK)
Fróði Benjaminsen, Víkingur
Sølvi Vatnhamar, Víkingur
Pól Jóhannus Justinussen, NSÍ
Eli Falkvard Nielsen, B36
Karl Løkin, NSÍ
Framherjar
Finnur Justinussen, Fremad Amager (DK)
Klæmint A. Olsen, NSÍ
Páll A. Klettskarð, KÍ
Patrik Johannesen, B36
Mynd og heimildari: fsf.fo


text:
Ingi Samuelsen
12.09.2017 - 11:17
Tíðindi > Samfelag & Politikkur > Almenn umsiting
Keypsportalurin verður alt ov lítið brúktur, tá almennir stovnar skulu bjóða arbeiði út ella keypa vørur í størri nøgdum.
Hetta vísir ein kanning, sum Landsgrannskoðanin hevur gjørt eftir áheitan frá løgtingsgrannskoðarunum.
Kanningin hjá Landsgrannskoðanini vísir, at aktiviteturin á keypsportal.fo ikki hevur verið tann stóri. Einans 15 keyp omen fyri 800.000 krónur eru boðin út her.
Landsgrannskoðanin hevur kannað, um tað eru onnur almenn keyp, ið áttu ella kundu verið útboðin umvegis hesa tænastuna, og gjøgnumgongdin vísir, at tað er eitt tilsvarandi tal – um 17 – ið eisini kundi verið boðið út.
Fyrivarni verður tó tiki fyri, um hesi keyp eru egnað til at verða boðin út. Men tá tað er sagt, er eisini møguligt, at tað eru fleiri enn hesi 17, ið høvdu verið egnað til útbjóðingar, men sum kanningin ikki hevur funnið fram til.
Í almenna rundskrivinum um ”keyp av vørum og tænastum” verður eisini mælt til, at almennir stovnar biðja um tilboð frá minst tveimum veitarum, tá vøra ella tænasta kostar yvir 50.000 krónur.
Landsgrannskoðanin hevur eisini kannað, um hetta er fylgt, og frágreiðingin sigur, í meira enn helminginum av almennu keypunum, ið grannskoðanin spurdi um, var ikki biðið um tilboð frá minst tveimum veitarum.
Tað er ongin, ið veruliga kennir ábyrgd av Keypsportalinum, men Fíggjarmálaráðið hevur í sínum hoyringsskrivi sagt, at ráðið má taka í egnan barm, og royna sum skjótast at fáa hesi viðurskifti í rættlag.
- Tað krevur bæði tíð og kostar pening at gera útboðstilfar, og tá kundu tey, sum umsita Keypsportalin, verið ein virkandi sparringspartnari hjá stovnum, ið ikki megna uppgávuna. Skulu tey, sum umsita Keypsportalin, vera væl ílatin til hesa uppgávuna, krevst, at stovnar boða frá aftur, soleiðis at ein serkunnleiki verður bygdur upp um alment innkeyp, sigur Landsgrannskoðanin í frágreiðingini, sum kann lesast her.
Løgtingsgrannskoðararnir mæla nú landsstýrismanninum í fíggjarmálum til at fremja neyðugu stigini til at fáa rundskrivið at virka, soleiðis sum ætlanin var.


text:
Magnus Rasmussen spyr Sirið Stenberg um rúsdrekka- og rúsevnamisnýtslu í Føroyum
22. august 2017
Til løgtingsfundin í morgin 23. august 2017, hevur Magnus Rasmussen, løgtingsmaður fyri Sambandsflokkin, sett Sirið Stenberg, landsstýriskvinnu í heilsumálum, ein munnligan fyrispurning um rúsdrekka- og rúsevnamisnýtslu í Føroyum
Løgtingsmaðurin spyr fylgjandi:
1. Hvørjar yvirskipaðar ætlanir hevur landsstýrið við rúsdrekka- og rúsevnamisnýtsluni í Føroyum?
2. Eru ítøkiligar ætlanir, sum vit fara at síggja aftur á landsins fíggjarlóg, fyri 2018?
Magnus Rasmussen sigur í sínum viðmerkingum til fyrispurningin, at vit hoyra mangan, at tað gongur væl í Føroyum. Jú, tað gongur væl í Føroyum á nógvum økjum, men tó ikki á øllum økjum. Eitt økið, sum tað ikki gongur væl á er rúsdrekka- og rúsevnaøkinum, og her hugsi eg um rúsdrekka- og rúsevnamisnýtsluna í landinum. Hesin trupulleikin er stórur og er eisini vaksandi, serliga millum ungfólk. Løgmaður tekur hetta við í ólavssøkurøðu síni og sigur m.a. soleiðis:
- Men summi ung tykjast vera fangað í eini marru. Tey droyma um at fóta sær og koma aftur á beint. Rúsdrekka- og rúsevnamisnýtsla er gerandisdagur fyri alsamt fleiri av okkara ungu. Men higartil hava tey undir 18 ikki fingið viðgerð í Føroyum.
- Í 2017 er peningur játtaður til tvey viðgerðartilboð til ung: annað er stovnurin “Frælsið” á Eiði, og hitt er Blákrossheimið, sum fer at veita ungum eitt ambulant tilboð
- Mangan eru tað tó samansettir trupulleikar, sum elva til misnýtsluna. Tí verður eitt breitt viðgerðartilboð eisini skipað til ung undir 18
- Í næstum verður aðalorðaskifti um rúsdrekka- og rúsevnapolitikk, og hvussu vit tryggja dygdargóð viðgerðartilboð til øll, sum hava viðgerð fyri neyðini.
At enda sigur Magnus Rasmussen í sínum viðmerkingum til munnliga fyrispurningin, at tað er í hesum sambandi, at hann setir landsstýriskvinnnuni spurningin, hvørjar yvirskipaðar ætlanir landsstýrið hevur við rúsdrekka- og rúsevnamisnýtsluni í Føroyum, og um landsstýrið hevur ítøkiligar ætlanir á økinum fyri 2018.
Sambandsflokkurin
RN
Aftur


text:
Aðrar útbúgvingar
Eftirútbúgving: Sosial inklusión
UCC Nord og UCC København bjóða eftirútbúgvingar til pedagogar og lærarar og onnur áhugaði í Føroyum. Ein av hesum eftirútbúgvingum er Sosial inklusión.
Breitt úrval av norskum útbúgvingum og skeiðum sum fjarlestur
Á heimasíðuni hjá nki-nettstudier er eitt breitt úrval av fjarlestrar-útbúgvingum og skeiðum. Talan er um útbúgvingar og skeið innan nógv ymisk øki og á ymiskum støði.
Útbúgving innan klædnamóta og stíl
Kontór útbúgving HGV
Útbúgvingin er ætlað teimum, sum skulu undir eina kontórútbúgving og ikki hava eina miðnámsútbúgving frammanundan.
Kontór útbúgving HGS
Talan er um eitt undirvísingarskeið á 12 vikur, ið er ætlað teimum, ið skulu undir eina kontórútbúgving.


text:
Endiliga! Ikki jólatrøll! Nú er hann her! Vencil tólvti er komin, og 2012 er ikki liðugt.
Hvør er so Vencil tólvti? Jú, vit kunnu her siga, at hann ikki er hóskandi til børn og smásárar sálir, ið ikki tola tekstir, ið eru ópolitiskir, óetiskir, ójarðligir, óveruligir, men sum hava stórsligna góðsku, ið røkkur langt inn undir húðina. Jólini kunnu gerast langlig. Høvuðsendamálið er at flyta seg úr einari sofu til eitt búgvið borð og frá tømda borðinum yvir í somu sofu. Viðhvørt slanka vit ein túr á vesið at gera jólamatin burturúr okkum. Alt hetta átið, og allur hesin góði maturin má og skal eisini skolast niður við onkrum. Ein góð havnarøl er ikki at forsmáa, men best av øllum og tað, sum eisini liggur longri á enn allur matur og nógvar havnarøl, er ein góður Vencil.
Tey, sum hóast frámælið fara at ogna sær ein Vencil tólvta, ella sum fara at keypa sær ein og einar tveir til gávuðs, tey kunnu vænta sær eina ótespiliga uppliving. Fyrstur í Vencli er Tóroddur Poulsen, síðani Alexandur Kristiansen. Eftir hesar heimligu yrkjararnar kemur ein døkk, óetisk og rasistisk søga eftir amerikanska rithøvundin, James Baldwin. Eftir hann kemur ikki minni ómenniskjaligi teksturin eftir unga, russiska høvundin, Jurij Bujda, og tá ið hann er lisin, er tíðin komin til seks søgur frá lívinum eftir deyðan, sum amerikanski nevrologurin, David Eagleman hevur skrivað. Kim Simonsen, doktari, hevur tvær yrkingur úr Keypmannahavn, og so tekur Martin A. Hansen yvir. Sámal Soll skrivar eina metastuttsøgu um navnabroyting, og Oddfríður Marni Rasmussen hevur skrivað eina stuttsøgu, har forteljarin ikki er til at hava álit á, og at enda er ein debutantur, sum eitur Trygvi Danielsen. Hann hevur skrivað eina vakra stuttsøgu.
Aftur hesa ferð hava tey ógvuliga dugnaligu fólkini í Steinprenti prenta permuna, sum danski listamaðurin Claus Carstensen hevur gjørt.
Ritstjórarnir á Vencli bjóða føroyingum av at keypa Vencil og lesa hesar ljótu og vøkru og avbjóðandi tekstir.


text:
Ólavsøkan 2014 í nýggja campingvogninum :o)
Klæmint og Maria í Føroyskum klæðum, so fitt
tey dámdu best at spæla uttanfyri
Maria, Maria, Jórun, Klæmint og Klæmint á vitjan áðrenn tey fóru til
fótbóltkamp
Mega vøkur Føroysk klæðir á mega fittum fólkum :o)
Jóan Pauli koyrir taxa og er her eftur teimum
Gudmundur og Bobbt hygga sær í vogninum
Eydna og Bartal til nátturða í campingvogninum
Tað reina hygg :o)
Nú er skjótt tíð at fara oman at syngja midnáttarsangir
Johan Martin, Jórun, Arnbjør, Bartal, Eydna og Elisabeth :o)
Eingin at spæla við beint nú og tá er Ipaddurin ikki so galin
So eru vit komin oman í býin, har hittu vit okkara fittu fastir Sólklár, tað
var ordiliga stuttligt :o)


text:
Tá Sørvágs Country og Bluesfestivalur verður hildin á sjeynda sinni í døgunum 14-16. juni 2018 verður tað við einum høvuðsnavni, sum má metast at vera tann størsta stjørnan, sum higartil vitjar Føroya einasta countryfestival.
Talan er um sjálvastu Carlene Carter, sum herjaði country hittlistarnar í nítiárunum, eitt nú við heimshittinum ”Every Little Thing”.
Carlene Carter er úr góðum bergi brotin. Carter familjan er viðurkend sum slóðbrótari fyri countrytónleikin. Carlene er dóttir June Carter og Carl Smith.
Carl Smith var ein stór stjørna á heiðini í fimmti og seksti árunum, hóast størsta bragd hansara kanska var at skora víðagitnu June, dóttir sjálvastu Maybelle og Ezra Carter, snúningsásin í legendariska bólkinum The Carter Family.
June var kend longu sum barn, men gjørdist ikki minni kend eftir at hon seinni giftist ”The man in Black”, Johnny Cash, ið sostatt gjørdist fosturpápi Carlene tá hon var 13 ára gomul.
Carlene upptraðkaði saman við Carter Family sum ung, men byrjaði longu í sjeytiárunum at geva út fløgur undir egnum navni og við egnum sangum. Glæstritíð hennara var tíðliga í nítiárunum, tá hon var við til at seta dám á festliga honkytonk country tónleikin, og serliga verður lagið ”Every Little Thing” av fløguni ”Little Love Letters” frá 1993 mett sum ein varði á leiðini.
Eftir at hava hildið ein støðg við tónleikinum í árunum undan og eftir aldarskiftið, kom Carlene Carter sterkt aftur á pallin í 2008 við fløguni ”Stronger” og staðfesti sína støðu sum legenda innan countrytónleikin við fløguni ”Carter Girl” frá 2014, har hon meira leitar aftur til sínar røtur, og syngur góðar gamlar Carter-family sangir, eitt nú við gestasangarum, sum Willie Nelson, Kris Kristofferson og Vince Gill.
Nýggjasta fløguútspælið hjá Carlene Carter var ein týðandi leiklutur sum viðsangari í eini americana-útgávu hjá John Mellemcamp, ”Sad Clowns & Hillbillies”, ið kom út í vár.
Carlene Carter kemur til Føroya í summar við egnum orkestri. Konsertin á Dungasandi verður byrjanin til eina konsertferð í Evropa, har Carlene Carter millum annað verður eitt av høvuðsnøvnunum á størsta countryfestivali í Evropa, Altjóða Trucker- og countryfestivalinum í Interlaken í Sveits vikuskiftið eftir festivalin í Sørvági.
Atgongumerkini til Sørvágs Country og Bluesfestival 2018 verða lýst til sølu í næstum.


text:
Mánadagin 12. september andaðist Rógvi Mouritsen, 71 ára gamal. Rógvi arbeiddi meginpartin av sínum arbeiðslívi sum biologassistentur á Havstovuni, sum fyrr bar navnið Fiskirannsóknarstovan.
Rógvi byrjaði á Fiskirannsóknarstovuni fyrst í sjeytiárunum. Uppgávurnar vóru nógvar og ymiskar, og tað eyðkendi Rógva, at hann var íðin og nærlagdur. Hann sigldi við Jens Christian Svabo, sum var táverandi rannsóknarskipið, og gjørdi nógvar royndartúrar við føroyskum fiskiskipum. Hetta hóskaði væl til hansara áhuga fyri fiskiskapi og sum fyrrverandi skipara. Rógvi var eisini nógv við núverandi rannsóknarskipinum Magnusi Heinasyni. Hann plagdi at siga, at mangt áhugvert hendi umborð á skipi, um ein bara gav tí gætur.
Rógvi hevði stóran áhuga fyri teimum ymsu fiskasløgunum undir Føroyum, og tað var hansara uppgáva at geva nýggjum fiskum eitt hóskiligt føroyskt navn. Rógvi legði úr hondum snotiligu bókina “Fiskar undir Føroyum” í 2007, sum hann seinni fekk M. A. Jacobsens heiðursløn fyri.
Rógvi visti nógv um søgulig viðurskifti og fiskiskap annars, og honum dámdi væl at siga frá. Hansara skemtiliga lyndi gav frásøgnunum ein serstakan dám.
Eftir at Rógvi hevði rokkið pensjónsaldur, helt hann fram at arbeiða niðursetta tíð á Havstovuni, líka til hann andaðist.
Friður veri við minninum um Rógva Mouritsen.


text:
Herfyri átalaði eg Búa Tyril fyri at hava staðið fyri at fáa ein faldara sendan í húsini, har fólk blivu býtt sundur í tey, sum vóru meir og minni kristilig, og tey, sum vóru meir og minni føroysk.
Búi mann vita, at hann ikki átti at latið seg brúka til slíkt.
Men í staðin fyri at biðja um umbering sigur hann í lesarabrævið í dag, at EG skal biðja um umbering...
Sum grundgeving sigur hann, at eg havi lagt hann undir at hava staðið fyri øðrum slíkum svansi fyrr. Tað passar ikki. Eg nevndi nøkur líknandi átøk, men segði ikki Búa hava staðið fyri teimum.
Síðani verjir hann seg við at siga, at rætturin til anonym álop á navngivin fólk kann samanberast við, at vit sleppa aftur um einar gardinur at seta krossin, tá val er.
Ja, tú. Tað skrivar hann faktiskt. At bakbíta fólk anonymt kann samanberast við at atkvøða loyniliga tá tað er val. Hvat skal mann siga...
Tað triðja beinið undir hesum skinkluta krakkinum hjá Búa er, at tað, at bera eitt skriv í hørt hús, har summi fólk verða kallað ókristilig og óføroysk, ikki kemur undir “lygnir, sleyg og útspilling”.
Tað átti Búi skal latið tey, sum blivu kallað ókristilig og óføroysk, mett um sjálv.
At lúgva og dylja
Fyri mongum árum síðani greiddi Búi Tyril, sum hevði verið journalistur, frá sínum nýggja starvi sum reklamumaður.
Undir yvirskriftini “Propaganda er mítt yrki”, hevði hann m.a. hesa áhugaverdu hugleiðing í samrøðu við Dagblaðið 8. august 1990:
“Tað er upp til hvønn einstakan reklamumann, um hann lýgur ella ikki. Men ein lýsing, ið lýgur, er ein vánalig lýsing, og um lygnin verður avdúkað, so missur viðkomandi lýsing alt álit á sær. Men hinvegin, so kann reklamumaðurin loyva sær at dylja ávísar “negativar” upplýsingar.”
Búi tykist hava hildið seg til henda lærusetning, tá hann sendi faldaran út.
Men viðhvørt kann tað at dylja liggja tætt uppat tí at lúgva. Og Búi ætlaði neyvan at tað skuldi koma fram, at hann hevði staðið fyri at fáa handan góða faldara sendan út. Hvør hevði skrivað og hvør hevði sent út vóru “negativir upplýsingar”, sum skuldu dyljast.
Men tað bleiv avdúkað – og Búi misti álit.
Spell fyri hann. Men tað fari eg altso ikki at biðja um umbering fyri.
Rós til Posta
Annars førdi orðaskiftið um faldaran til, at Posta broytir politikk og nú krevur, at navn skal standa undir, tá slík propaganda verður borin út.
Og sí – soleiðis spurdist okkurt gott burturúr øllum hesum.
Ella – kanska ikki so gott fyri Búa og hansara anonyma kunda. Men gott fyri øll onnur.
Sjúrður Skaale
Um tú veitst okkurt, sum VP ikki veit - skriva so til vp@vp.fo


text:
Innantanna Anna og Túsundbeinið Súni
Bókadeild Føroya Lærarafelags
- Síður: 60
- Útgávuár: 2008
- Upprunamál: føroyskt
- Innbinding: innbundin
- Rithøvundur: Oddfríður Marni Rasmussen
- Myndir: Bárður Oskarson
Innantanna Anna er ein friðarligur hundur, sum hevur loppur. Hon er granni hjá Túsundbeininum Súna, sum stríðist og strevast við at arbeiða og at halda skil á øllum beinunum.
Tá ið Innantanna Anna hevur fingið skerm um hálsin fyri at koma loppunum til lívs, fer hon brádliga at tosa, og tað dámar henni als ikki.
Hon og Túsundbeinið Súni fara út at leita eftir orsøkini til, hví hon er farin at tosa, og á ferðini hitta tey mangar løgnar skapningar.
Og tá kann alt henda.


text: Føroyskir Sálarfrøðingar sendu nýliga skriv til landstýriskvinnu Sirið Stenberg, løgmann Aksel Johannesen og fólkatingsmenninar Sjúrð Skaale og Magna Arge. Í hesum skrivi gjørdu vit vart við, at vit fegin vilja luttaka í arbeiðnum at snikka saman eitt hóskandi sálarfrøðiligt tilboð til føroyskar krígsveteranar - við støði í føroyskum sálarfrøðiligum kunnleika, ið finst á økinum. Fleiri limir felagsins hava holla vitan og kunning um júst sálafrøðiliga viðgerð av PTSD, sum ofta er ein avleiðing, ið heimvendir hermenn stríðast við.


text:
Áheitan frá MBF send formonnunum í politisku flokkunum í dag:
Nú løgtingsval stundar til, vilja vit við hesum heita á flokkin um aktivt at taka brekøkið við í orðaskiftið fram til komandi løgtingsval og eisini, at niðurstøðurnar frá ST nevndini verða tiknar við komandi samgonguskjal.
MBF hevur sent skuggafrágreiðing til ST viðvíkjandi teimum økjum, har Føroya Landsstýri enn ikki á nøktandi hátt hevur tikið stig til at halda tað, ið Føroya Løgting hevur bundið seg til við at seta ST sáttmálanum um rættindi teirra, ið bera brek í gildi í Føroyum.
Í september 2014 kom greitt yvirskipað tilmæli frá ST nevndini til Føroya Landsstýri.
Íverksetan av ST sáttmálanum - Grein 33 Innlendis ígildissetan og eftirlit
Fyri at tryggja íverksetan av ST sáttmálanum í Føroyum, er grein 33 “Innlendis ígildissetan og eftirlit” ein tann mest umráðandi.
Síðani tilmælini komu úr ST, hevur Almannaráðið fingið ábyrgdina av sáttmálanum, og er okkara uppskot, at starvsfólk verða sett, sum burturav koma at taka sær av uppgávuni.
Tað, ið nú manglar, er at seta grein 33, stk. 2 og 3 í verk. Viðvíkjandi hesum, hevur Almannaráðið verið áhugað, og MBF hevur sent eitt uppskot til AMR um, hvussu hetta kann gerast.
Tað er okkara vón, at arbeiðið, sum er byrjað, ikki dettur burtur nú nýggj fólk koma at umsita ymisku økini, men at hildið verður fram við jaliga arbeiðinum fyri at seta alla grein 33 í verk.
Yvirskipað ætlan fyri brekøkið í Føroyum
MBF heitti í skuggafrágreiðingini á ST nevndina at mæla Føroya Landsstýri til at seta í verk ein brekpolitikk við serligum atliti til samanhang og samstarv ímillum geirarnar.
ST nevndin skundar undir, at Føroya Landsstýri setir í verk munagóðar brekpolitiskar virkisætlanir, so sáttmálin fæst at virka.
Atkoma til Kringvarpið - Grein 30 At vera uppi í mentanarlívi, ítrivi, frítíðarlívi og ítrótti
Atkoma til sendingar hjá Kringvarpi Føroya eru soleiðis, sum Føroya Landsstýri vísir á, tengt at einum Public Service sáttmála, sum skal tryggja, at tíðindi verða teknmálstulkað og sendingar, sum hava stóran almennan áhuga og týdning, skulu tekstast og/ella teknmálstulkast.
Fólk, sum eru deyv, kunnu í nógvum førum ikki fylgja við, um ein sending verður tekstað og fólk, sum eru tunghoyrd, hava sjáldan lært teknmál, so ógjørligt er at loysa avbjóðingarnar, sum hesi bæði brekini geva, við antin teknmál ella undirtekstum.
ST nevndin krevur í ítøkiligu tilmælunum, at landsstýrið tryggja bæði deyvum fólki og teimum, ið hava ringa hoyrn, atgongd til allar sendingar, ið KVF sendir.
Gott val
MBF skal longu um fá ár aftur gera skuggafrágreiðing. Fyri ST nevndina er tað ikki vælkomið, at somu trupulleikar tá enn eru óloystir. Tí vilja vit heita á tykkum um at taka brekøkið í størsta álvara, og er tað okkara vón, at tá ið samgonguskjalið verður skrivað, at niðurstøðurnar frá ST nevndini verða tiknar við í samgonguskjalið. Vónandi fáa øll valevnini á listanum hetta skriv saman við viðheftu niðurstøðunum á føroyskum, sum eisini liggja á amr.fo.
Við hesum orðum vil MBF takka fyri vælvild og gott samstarv gjøgnum árini og ynskja flokkinum eitt gott val!


text:
Hansa Maria og Brúgvin farnir til fiskiskap
Trolbátarnir Hansa Maria og Brúgvin, ið vóru keyptir til Leirvíkar fyrr í ár, fóru báðir til fiskiskap aftur í dag.
Skipini hava landað lastirnar hjá sær í Leirvík, og Hansa Maria setti met við eini last á góð 70.000 pundum, ið er tað mesta skipið nakrantíð hevur fiskað síðan tað var bygt í 2005.
Tá ið Skipsportalurin var í Leirvík í dag, riggaðu teir til at fara. Hansa Maria skuldi fara til Toftir eftir ísi og Búgvin til Klaksvíkar, av tí at tað ikki var nokk av ísi í Leirvík.
Smærru trolbátarnir fáa nógvan tosk undir Føroyum.
Fleiri greinar
18. Jun 2014 - 10:40
Trolararnir eru seldir fyri 12 mió. kr hvør. Vesturvarði og Vesturskin hava 120 óbrúktar fiskidagar, tað sum er eftir av fiskiárinum.Nýggja partafelagið Baglhólmur í...
09. Jun 2014 - 15:14
Teir fimm føroyski flakatrolararnir Akraberg, Enniberg, Gadus, Ran og Sjúrðaberg sigla mest sum pendulfart fyri tíðina. Enniberg fór aftur til fiskiskap i síðstu viku og...
08. Jun 2014 - 23:53
Chr.Høy, sum hevur ligið í Hvalvík seinastu tíðina, hevur nú set kósina ímóti Grønlandi har skipið millum annað skjal virka sum mótøkuskip.Skipið er leiðga til...
05. Jun 2014 - 15:07
Eysturbúgvin og Vesturbúgvin landa á Toftum, teir hava uml. 220.tons, tað er Tavan í Leirvík, sum keypir gulllaksin frá Eysturbúgvanum og Vesturbúgvanum. Í Kollafirði...
29. Mai 2014 - 17:46
Reiðaríði, ið eigur danska nótaskipið Beinur úr Hirtshals hevur bílagt nýtt nótaskip, ið skal byggjast á Karstensens Skibsvæft í Skagen.Nýggi Beinur verður sera nútímans og...
25. Mai 2014 - 23:29
Fleiri skip liggja í løtuni í Ánunum og Norðlýsið hevur fingið nakrar myndir av skipunum.Á einari mynd sær tveir fyrrverandi Høgaberg, ið vóru heimahoyrandi...


text:
Tað var hásummar, mitt á degi. Húsfrúgvin í Leigustovuni á Toftum stákaðist í roykstovuni, og lítla barn hennara sat á gólvinum og spældi. – Brádliga gongur hurðin, og inn kemur stórur hundur, kolsvartur at liti uttan halasnippurin, ið glitraði eins og gullið. Hann mól einar tvær reisir runt á gólvinum og kom tætt fram við barninum. Knappliga trívur hetta lítla við báðum hondum um halan, men verður áfast og fer at gráta, mamman loypur til og skal loysa barnið, men verður sjálv hangandi føst, og í tí skili fer hundurin á dyr, dragandi bæði eftir sær. – Neyðarróp teirra hoyrdust um alla bygdina, og har komu øll, ið gongufør vóru, at hjálpa, men so hvørt sum tey nomu við halan ella við tey, ið uppi í honum hingu, vóru tey sjálv hangandi, og tá ið beistið kom niðan um bøgarðarnar, dró tað mestsum alt bygdarfólkið eftir sær.
Henda sama dag vóru Leigustovubóndin og felagar hans útrónir, teir royndu norðuri á Rituvík. Bóndin, ið annars var fródligur maður, var óvanliga tigandi tann dagin, men snøggliga støkkur fram úr honum: “Tað kenni eg á mær, at ringur er standurin á Toftum í dag; eg fari at biðja tykkum seta meg upp á land.”
Hetta hildu hinir vera undarligt, men gjørt varð sjálvandi, sum bóndin beyð, teir settu hann upp á land undir Kráargili, og hann tók vegin um Rituvíksháls. – Komin niðaná, hoyrir hann ræðulig neyðarróp og verður varur við hetta óhugnaliga djórið, ið kemur dragsandi við mannamúgvuni oman í hálvan hagan hinumegin vatnið. Alt í einum skilti hann, hvat ið áfatt var: hetta var nykurin á veg oman í vatnið við bygdarfólkum hansara. Hann fór at renna tað dýrasta, ið hann var mentur, men tá ið hann var komin heima á Sandin Lítla, var nykurin komin í vatnstrondina einar 20 favnar norðan fyri hann; tað var ikki hugsingur um at sleppa fram at nykinum, men í neyðini fekk hann heppið hugskot: hann skræddi ein moldbøkk leysan, risti kross á hann, ripaði hann eftir nykinum og rakti hann á halan – tá losnaði. Nykurin hvarv út í vatnið, og toftafólk sluppu við ræðsluni heim aftur til húsa.
”Í skýmingini”, skjaldur og ævintýr. Savnað hevur Sofía Petersen, teknað Elinborg Lützen. Føroya Lærarafelag 3. økta útgáva í 1988


text:
- Fýra stig í tveimum teimum seinastu dystunum er góðtikið, og sum heild eri eg væl nøgdur við kappingina higartil. Møguliga dysturin móti Litava skuldi verið betri avgreiddur, men liðið hevur ment seg nógv, og ein greið framgongd hevur verið at hóma, sigur Eli Hentze, ið stendur á odda fyri føroyska U21-landsliðnum.
Fríggjadagin 10. november spæla Føroyar og Pólland U21 EM-undankappingardyst á Tórsvølli. Undan dystinum eru póllendingarnir nummar 2 í bólkinum við 7 stigum, meðan Føroyar eru nummar 3 við 4 stigum.
Danmark, ið mestsum hevur verið einaráðandi higartil, er fremst við fullum stigatali eftir fýra dystir. Hini londini í bólkinum eru Finnland, Litava og Georgia.
Væl fyrireikaðir
Síðani landskappingin endaði hevur Eli Hentze, saman við hjálparvenjaranum, Hegga Samuelsen, havt ein bruttohóp við 26 spælarum til regluligar venjingar. Í vikuskiftinum verður avgjørt, hvussu endaligi hópurin móti Póllandi kemur at síggja út, og fyrst í komandi viku verður fult fokus sett á stóru uppgávuna, ið stendur fyri framman.
Tað er einki at ivast í, at Pólland hevur eitt sterkt U21-landslið, men føroysku venjararnir eru eisini væl fyrireikaðir at taka ímóti póllendingunum júst nú.
- Eg havi sæð allar teirra dystir, og haldi at vit kenna teir væl. Spurningurin er bara, um teir gera tað sama ímóti okkum, sum teir hava gjørt í hinum dystunum - bæði sum lið og sum einstaklingar.
- Georgia, Finnland og Litava hava givið teimum skarpan gang, men hvørjaferð hava póllendingarnir bara verið effektivari. So hetta verður avgjørt ikki nøkur løtt uppgáva. Kortini vænti eg, at okkara spælarar fara at loysa hesa uppgávuna til okkara fyrimun, sigur Eli Hentze við heimasíðuna hjá FSF.
U21 EM-undankappingardysturin millum Føroyar og Pólland verður á Tórsvølli fríggjadagin 10. november klokkan 16:45. Ókeypis atgongd er til dystin.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Hvussu siga vit mest møguligt við so fáum orðum sum møguligt? Vit fara um verðina og vilja siga mest møguligt, vilja oysa heimin undir í orðum. Vit vilja so fegin verða hoyrd, vilja ganga undir í fólki, ið vilja heilsa einum, vilja kenna ein og taka ein við sær út á eina ferð á yvirflatanum, har orðini tutla sum áarløkir.
Onki er galið við at siga nógv, men hin umhugsni rithøvundurin, ið vigar síni orð á regluni, er heldur sjáldsamur her á landi.
Nógvir eru mátarnir at arbeiða við sínum skaldskapi. Tá ið eg arbeiði við einari yrking, dámar mær væl at lesa eitt orð í senn og tyggja tað í eini fimm sekund, áðrenn eg fari undir at lesa og tyggja næsta orðið og sambera smakkirnar. At tyggja eitt orð vil siga, at orðið verður gjørt sjónligt og at oyruni og ljóðini og týdningur og hjátýdningur verður væl gjøgnumhugsaður.
At skriva yrkingar er at abstrahera frá tí ítøkiliga – at hvør regla er ein yrking í sjálvum sær. Hetta at býta sundur reglur í einari yrking hevur øgiliga nógv at siga fyri, hvussu yrkingin skal skiljast. Ein yrkjari, ið ikki oyðslar við orðum, og sum dugir at abstrahera frá tí ítøkiliga og sum dugir ógvuliga væl at gera reglurnar soleiðis, at yrkingin kann lesast á nógvar mátar, er Robert Creeley. Her er ein av hansara meistarligu yrkingum.
Pieces
I didn’t
want
to hurt you.
Don’t
stop
to think. It
hurts
to live
like this,
meat
sliced
walking.
OMR/Vencil


text:
Avgerð tikin um døming hjá TB/FC Suðuroy/Royn
TB | 15/04/17
Í samband við samstarvinum í vaksnamannafótbóltinum hjá Tvøroyrar Bóltfelag, FC Suðuroy og Bóltfelagnum Royn hevur FSF staðið frammanfyri einari dómaraavbjóðing. Vanligt hevur verið higartil, at dómarar hjá einstøku feløgunum hava dømt hjá hvørjum øðrum, men við nýggja samstarvinum var neyðugt at endurmeta hesa skipan og loysn er funnin á málinum.
Niðurstøðan hjá FSF í hesum sambandið er hendan:
- Dómaraásetingin verður sum áðrenn samstarvið byrjaði
- Bert Úrmælingar ella skikkaðir dómarar/hj.dómarar hjá TB, FC Suðuroy og Royn kunnu døma 1.deildar liðið, menn, hjá TB/FC Suðuroy/Royn
- Dómarar hjá TB, FC Suðuroy og Royn kunnu ikki døma Effodeildarliðið hjá TB/FC Suðuroy/Royn


text:
Eru Talgildu Føroyar nóg umfatandi?
(Grein úr lestrarblaðnum Fjølnir 2017 – 2018)
Nú tá ið farið er undir at skráseta grunddáta hjá føroysku borgarunum, kann tað tykjast undrunarvert, at hendan skrásetingin ikki fevnir um útbúgving. Í Danmark verður útbúgving hjá tí einstaka borgaranum skrásett í CPR-registarinum, og verður hetta m.a. nýtt av talgildu skipanunum hjá útbúgvingarstovnunum kring landið.
Skráseting av lesandi í Føroyum í dag er ikki nóg umfatandi. Tað finnast dømir í føroyska útbúgvingargeiranum, har skráseting á útbúgvingarstovninum ikki fer fram nóg gjølla, soleiðis at útbúgingarstovnurin sjálvur er óvitandi um, hvussu nógv fullføra útbúgingina, og hvussu nógv fella frá. Útbúgvingarstovnarnir sita tískil ikki neyðturviliga við vitan um sína egnu støðu hesum viðvíkjandi.
Tá ið tað ikki verða førd nóg góð hagtøl av hesum slagnum, sum má sigast at vera á einum tí mest grundleggjandi støðinum, átti tað verið av áhuga hjá Mentamálaráðnum og landinum annars at fingið hesi viðurskifti betri skipað – eitt nú sum ein upplagdur liður í talgildu skrásetingini, sum Talgildu Føroyar er.
Í dag ger Studni eitt megnararbeiði við at skaffa til vega hagtøl um lesandi. Hetta eru tøl, sum í mestan mun verða førd umvegis umsøknarbløðini til lestrar- og ferðastuðul. Talgilt umvegin Mínboks, um tú býrt í Føroyum, og á oyðubløðum, um tú býrt uttanlands. Hagtølini eru tískil bygd á ein sera avmarkaðan innsavningarhátt, har tað ikki verður tikið hædd fyri øðrum viðurskiftum enn teimum, sum gera seg viðkomandi fyri umsøknarbløðini.
Um Talgildu Føroyar fingu útbúgving sum ein variabul ella leist í talgilda samleikanum, kundi samfelagsvísindin fingið eitt munandi betri innlit í lestur og lestrarviðurskiftir hjá føroyskum lesandi og tískil eisini eitt betri fundament at skapa samfelagsvísind út frá. Hetta eru hagtøl, sum tað í stóran mun er tørvur á, og sum eru týdningarmikil, vilja vit sum samfelag vita meira um korini hjá teimum lesandi.
Við at føra útbúgving inn í talgildu skipanina, gerst tað møguligt at fáa neyvari yvirlit yvir, hvussu nógvir føroyingar eru lesandi, hvussu nógvir av samlaða árganginum talan er um, val, mongd og longd av útbúgving, og nógvum øðrum, sum kann nýtast saman við aðrari persónligari dátu, ið kunnu vísa á samanhangir millum útbúgving og annað grunddáta, sum Talgildu Føroyar longu hava inni í síni skipan. Talan er tískil um virðismikið data og tilfeingi, sum lætt og einfalt kundi verið vunnið til vega.
Eg vil tískil heita á Talgildu Føroyar og annars tey røttu viðkomandi, um at nýta hendan gylta møguleikan, um at fáa útbúgving inn í talgildu heildarloysnina, so at vit betur kunnu skapa vitan um okkum sjálvi og okkara lesandi.
Terji Beder


text:
Sambært greinini í The Wall Street Journal her, so kann Speedo nú framleiða 80.000 Speedo LZR Racer draktir um árið, sum til amerikanska prísin $550 fyri hvørja merkir at Speedo selur fyri 44 milliónir dollarar í hesum draktum um árið, ella 242 milliónir krónur. Samstundis eru amerikansk universitet sum Auburn í kreppu, av at skula skaffa einar 20.000 dollarar um árið til draktir, ella einar 110.000 krónur, har tey fyri fáum árum síðani kundi klára seg við nøkrum fáum hundrað dollarum.
Tannáringarnir plága tí foreldur síni til at keypa hesar draktir, so at tey skulu kunna fylgja við teimum sum hava. Summi universitet royna seg við at keypa brúktar draktir frá amerikanska landsliðnum, sum tó vísir seg at vera eitt vánaligt hugskot, við tað at tær jú sambært Speedo bara klára 30 tímars nýtslu, og í veruleikanum ofta minni, har skaði á teimum yvirhøvur verður skýrdur at vera vegna vánaliga handfaring hjá svimjaranum.
Auburn hevði ikki enn fingið sínar draktir, tá ið handan greinin varð skrivað, og tað er væl symptomatiskt fyri hvussu nógv draktirnar broyta ítróttin, tá ið har við tilvísing til hjálparvenjaranum hjá teimum stendur: “the most important moment of this week’s NCAA Division I Championship meet will occur when the team arrives at its hotel and finds out whether Speedo has delivered its high-tech LZR Racer swimsuits”.
Tak aðrar viðmerkingar í greinini, so sum at tjúkkir og dovnir svimjarar fáa mest burtur úr draktunum: “Most troubling to coaches, the suits seem to help the flabby, lazier swimmers the most, because their fat gets compressed but remains more buoyant than dense muscle, allowing them to float higher in the water and swim faster”. Og at Dennis Dale, høvuðsvenjari hjá University of Minnesota sigur “I’m very disappointed that our sport has come to a point where I have to be as concerned with the swimsuits as I am with the swimmers”. Og “I’ve spent as much time finding suits this season as I have on anything else”.
4×200 yard frístafettin hjá kvinnum á Southeastern Conference Championships, í síðsta mánaða, varð avgjørd tá ið draktin hjá Aleksandra Putra frá University of Georgia skrædnaði, og hon tí svam 1.5 sekund spakuligari enn vanligt. Luther College fekk 10 svimjarar ígjøgnum onkra kvalifikatión í fjør, men hevði ikki ráð til tær fínu draktirnar í ár, og fekk so bara éin við. Forkvinnan í reglugerðarnevndini hjá NCAA sigur at tað er ikki vist at hesar nýggju draktirnar gera mun. Men venjarar eru yvirhøvur ikki í iva. Draktirnar gera mun, og skulu til, um tú skalt kunna nakað í dag.


text:
Myndarøð: {B2639DA5-C10B-46BD-8A05-C73977FF7412}
19.06.2010
Myndarøð við vinnandi bátsmanningum.
- Jól í Runavíkar kommunu
- Skattalistin fyri 2016
- Runavík Open 2018
- Sigurin er á veg til Hvítarusslands
- Tað spruttar av lívi í Løkshøll
- John hittir stórmeistara
- Fyrraparturin var soltin
- Fleiri føroyingar stóðu stórmeistarum kurl
- Í dag bíða stórar avbjóðingar
- Runavík Open 2017
- Ellivu stórmeistarar eru í Runavík
- Føroyar – Ísland, – talvlandsdystur í Løkshøll
- Jól við Løkin konsert útseld eftir 57 sekundum!
- Hugleiðandi bókaumrøða: Eitrandi illvilji ?
- Eigur tú óviðkomandi lutir á almennum øki í Runavíkar kommunu?
- Skipasmíð á Skála
- Svimjingarhøll í Runavík
- Ráðstevna um býarmenning
- Úrslitini av kirkjuráðsvalunum
- Ungir tónleikarar í London


text:
Lívfrøðiligt og mentanarligt fjølbroytni Heimskendi norski antropologurin, Thomas Hylland Eriksen, kemur til Føroya at halda almennur fyrilestur í framsýningarhølunum hjá Náttúrugripasavninum á Debesartrøð mikudagin, hin 4. august 2010, klokkan 19.30. Framløgurnar hjá T.H. Eriksen og Janus Hansen 4. august eru partur av
ST hevur lýst 2010 at verða lívfrøðiligt margfeldisár. Yvirlýsingin um lívfrøðiligt margfeldi varð undirskrivað av einum stórum parti av heimsins londum á Rio-ráðstevnuni í 1992. Longu í juni 1993 høvdu 168 lond skrivað undir yvirlýsingina, og nú í 2010 hava 192 lond undirskrivað yvirlýsingina – millum teirra eru Føroyar.
Frøði er vísindablaðið fyri øll, ið Fróðskaparfelagið gevur út. Frøði í 2010 kemur at hava nógv fokus á lívfrøðiligt margfeldi. Ætlanin er at, Frøði skal koma út tvær ferðir í ár. Fyrra blaðið kemur út í juni, og fer at innihalda greinar um nógv ymisk evni, so sum hvítravn, náttúran í Havn, gýtingarleið hjá toski
Continue Reading…


text:
Boccia
Boccia er bóltspæl sum øll kunnu spæla, uttan mun førleikar.
Boccia fyri fólk við menningartarni verður vant í kvøldskúlunum í Havn á Glyvrum og á Strondum.
Boccia fyri fólk við rørslutarni verður vant í kvøldskúlanum í Havn og á Strondum.
Venjingartíðir Havn: Kvøldskúlin tel. 302472
Menningartarn, týsdag kl 17-1840, venjarar Barbara Holm og Halldóra Holm
Rørslutarn, hósdag kl 16.00-17.40, venjari Joen Petur Joensen
Venjingartíðir Glyvrar;
Menningartarn: Mánadag og mikudag 1530-1730, Dan Lamhauge, tel. 287516, Jóhan Danielsen, tel 507341
Venjingartíðir á Strondum:
Menningartarn og rørslutarn: týsdag 1645-1815, Alith Djurhuus, 224635
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Innsent
18.07.2017 - 05:56
Ítróttur > Ítróttur > Huga ítróttur (talv/bridge osv.)
Indiska stjørnuskotið Srinath Narayanan er framvegis einsamallur á odda í altjóða talvkappingini Faroes Open í Kollafirði. Men favoritturin, Julio Granda Zuniga, úr Peru, er nú beint í hølunum á honum.
Srinath Narayanan, sum í 2005 vann heimsmeistaraheitið fyri telvarar undir 11 ár, telvaði í gjár móti føroyska stórmeistaranum Helga Dam Ziska. Talvið endaði javnt.
Verri gekst Høgna Egilstoft Nielsen móti Julio Granda Zuniga. Høgni hevur havt eina framúrskarandi kapping higartil, men í gjár varð hann blástur av borðinum. Sterki suðuramerikanarin, sum eisini hevur verið amerikanskur kontinentalmeistari, vann ógvuliga sannførandi, og veitti unga sandavágsmanninum fyrsta ósigurin í kappingini.
Eftir góða byrjan er stígur komin í hjá eldra sandavágsbróðrinum. Rógvi Egilstoft Nielsen, sum sunnudagin tapti fyri danska stórmeistaranum Jens Kristiansen, var fyri somu lagnu í gjár móti spanska stórmeistaranum Miguel Munoz, og er tí dragnaður eitt sindur í røðini.
Helgi Dam Ziska er ósigraður í kappingini. Hann hevur vunnið tvey og telvað hini fimm jøvn. Hann er í løtuni nummar fýra, og hevur telvað javnt móti teimum trimum, sum eru ovari enn hann í røðini eftir sjeynda umfar.
Tretivu telvarar eru við í Faroes Open. Teir fremstu tíggju eru hesir:
-
IM Srinath Narayanan, India, 6 stig
-
GM Julio Granda Zuniga, Peru, 5½
-
GM Allan Stig Rasmussen, Danmark, 5
-
GM Helgi Dam Ziska, Føroyar, 4½
-
FM Høgni Egilstoft Nielsen, Føroyar, 4½
-
GM Miguel Munoz, Spania, 4½
-
GM Jens Kristiansen, Danmark, 4½
-
IM Martin Haubro, Danmark, 4½
-
9. IM John Rødgård, Føroyar, 4½
-
Sjúrður Thorsteinsson, Føroyar, 4 stig
Í áttanda umfari í dag telvar Helgi Dam Ziska móti Martin Haubro, og Høgni Egilstoft Nielsen móti Jens Kristiansen. Byrjað verður klokkan 14.
Kappingin endar í morgin.
Skrivað hevur: Suni Merkistein